Yehowa Ðasefowo Ðe Biblia Yeyea Ƒe Nuŋɔŋlɔ Lolotɔ Ðe Go\nGBE BUBU Afrikaans Albanian Armenian Azerbaijani Azerbaijani (Cyrillic) Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Georgian German Greek Hungarian Iloko Indonesian Italian Japanese Kinyarwanda Kirundi Korean Lithuanian Malagasy Norwegian Polish Portuguese Romanian Sepedi Serbian Serbian (Roman) Sesotho (Lesotho) Setswana Slovenian Spanish Swahili Swedish Tagalog Tsonga Turkish Ukrainian Xhosa Zulu\nNEW YORK—Yehowa Ðasefowo le agbagba dzem be Biblia nasu ame gbogbotɔ kekeake si. Eya ta woɖe Ŋɔŋlɔ Kɔkɔeawo—Xexe Yeye Gɔmeɖeɖe Biblia yeyea ƒe nuŋɔŋlɔ lolotɔ hã ɖe go. Wowɔ ɖoɖo be Biblia sia ƒe gbãtɔ siwo woata le Amerika kple Japan siaa ƒe agbɔsɔsɔ nanye 424,000.\nÐasefoawo ɖe Xexe Yeye Gɔmeɖeɖe Biblia yeye sia ƒe tata si ame geɖe zãna la ɖe go le kpekpe tɔxɛ aɖe si wowɔ tso October 5 va se ɖe 6, 2013 dzi me, eye amewo kpɔ gome le kpekpe sia me to internet-kadodo dzi le dukɔ 31 me. Enye ƒe 1984 ƒe tata si ŋu wotrɔ asi le eme kɔ wu. Tso October 7, 2013 dzi la, Ðasefowo to dɔwɔnu si nye JW Library si nana be wotea ŋu zãa Biblia sia le mɔ̃ vovovowo dzi la vɛ, eye amewo zã dɔwɔnu sia tsɔ wɔ Biblia sia ƒe kɔpi miliɔn ɖeka akpe alafa ene kloe le internet dzi. Xexe Yeye Gɔmeɖeɖe Biblia le fɔmat vovovowo hã me le internet dzi nyatakakadzraɖoƒe si nye www.jw.org.\nTitinanuŋɔŋlɔ siwo ade 60,000 kloe hã le eme siwo kpena ɖe Biblia-xlẽlawo ŋu wosea Biblia me nuŋlɔɖiwo gɔme nyuie. Tsɔ kpe ɖe eŋu la, foto siwo le amadede vovovowo me, Biblia me nyigbawo ƒe nɔnɔmetatawo kple aɖaka siwo ɖe ale si amewo nɔ agbee le Biblia-ŋlɔɣiwo me la me tsitotsito hã le eme. Eƒe akpa si nye megbenyawo ƒo nu tso nyatiwo abe Biblia gɔme ɖeɖe ŋuti mɔfiamewo kple ale si woŋlɔ Biblia hekpɔ etae ŋu.\nWona Mawu ƒe ŋkɔa dze le ƒe 1984 ƒe Xexe Yeye Gɔmeɖeɖe Biblia me le teƒe 7,000 sɔŋ. Tsɔ kpe ɖe eŋu la, Mawu ƒe ŋkɔa gadze le asinuŋɔŋlɔgbalẽ xoxotɔ kekeake siwo ŋu wova ke ɖo nyitsɔ laa ƒe akpa bubu aɖewo hã, eye wodee le akpa siawo hã le ƒe 2013 ƒe tata yeye sia me. Elabena esi woku nu me tso Ƒukukua ƒe Agbalẽxatsaxatsawo kple asinuŋɔŋlɔgbalẽ xoxotɔwo me la, wokpɔe be Mawu ƒe ŋkɔa gadze le teƒe ade bubuwo, eye wodee teƒe mawo katã le Xexe Yeye Gɔmeɖeɖe Biblia yeye sia me. Wodze le Ʋɔnudrɔ̃lawo 19:18; 1 Samuel 2:25; 6:3; 10:26; 23:14, 16. Megbenyawo gaƒo nu tso ale si wozã Mawu ƒe ŋkɔa le blema Hebrigbe kple Helagbe me kpakple ale si wòdze le Biblia-gɔmeɖeɖe siwo le egbegbe gbegbɔgblɔ vovovowo mee me la ŋu.\nTso gbe aɖe gbe kee Ðasefowo ɖea Xexe Yeye Gɔmeɖeɖe Biblia gɔme, tanɛ hemana na amewo, eye agbalẽnyalagãwo dea asixɔxɔ Biblia sia ŋu ŋutɔ ɖe ale si wòde pɛpɛpɛ ta. Woɖe Biblia sia ƒe bliboa ɖe go zi gbãtɔ le ƒe 1961 me le Eŋlisigbe me. Le ƒe 1963 me la, nyadzɔdzɔgbalẽ aɖe (The New York Times) ka nya ta be abe ale si woɖe gbeƒãe le Ðasefowo ƒe takpekpe si wowɔ le Yankee Stadium ene la, woaɖe Xexe Yeye Gɔmeɖeɖe Biblia gɔme ɖe gbegbɔgblɔ ade bubuwo me. Tso ɣemaɣi la, Ðasefowo ta Biblia sia ɖe gbegbɔgblɔ 120 kple edzivɔwo me. Nyitsɔ laa la, Xexe Yeye Biblia Gɔmeɖeɖe Kɔmitia ɖoe be yeagbugbɔ asi trɔ le Xexe Yeye Gɔmeɖeɖe Biblia ŋu ale be wòasɔ ɖe egbegbe Eŋlisigbe nu eye emenya aɖewo gɔme sese nanɔ bɔbɔe wu, ale be eme nakɔ eye exexlẽ nanɔ bɔbɔe wu. Eye alea tututue wotrɔ asi le eŋui.\nAƒetɔ J. R. Brown, si nye Yehowa Ðasefowo ƒe nyanuɖela le woƒe dɔwɔƒegã la, gblɔ be: “Dzidzɔ gã aɖee wònye ɣemaɣi esi woxɔ Xexe Yeye Gɔmeɖeɖe Biblia gbãtɔ ƒe 50 aɖewoe nye esi va yi, gake dzi dzɔ mí wu gbɔgblɔ esi míexɔ gɔmeɖeɖe yeye sia. Míaƒe taɖodzinue nye be míaɖe Ŋɔŋlɔ Kɔkɔeawo gɔme wo gɔme sese nanɔ bɔbɔe na ame sia ame, evɔ míazã nya siwo de pɛpɛpɛ, nya siwo ŋu bubu le siwo amewo zãna egbea le nuƒoƒo me.”


1 Korintotɔwo 7:5\nMigagblẽ mia nɔewo ɖi o, negbe ne wo kpakple eve lɔ̃ halase ɣeyiɣia ɖe dzi hafi, bena miakpɔ asinu ado gbe ɖa, eye nusia megbe la miagava awɔ ɖeka, bene Satana nagate mi akpɔ le miaƒe ɖokuidzimaɖumaɖu la ŋuti o.\nEye wofa konyi, fa avi hetsi nu dɔ vaseɖe fiẽ le Saul kple via Yonatan kple Yehowa ƒe dukɔ la kpakple Israel ƒe aƒe la ŋuti, le esi wotsi yi nu la ta.\nEye esi wole Aƒetɔ la subɔm, eye wotsia nu dona la, Gbɔgbɔ kɔkɔe la gblɔ bena: Azɔ mitia Barnaba kple Saul nam hena dɔwɔwɔ, si ŋuti meyɔ wo ɖo.\nNyemeɖu nu vivia ɖeke o, la kple wein mede nu me nam o, eye nyemesi ami hã o, vaseɖe esime kwasiɖa etɔ̃awo ɖe.\nYi ɖaƒo Yudatɔ, siwo katã le Susa la nu ƒu, eye mitsi nu dɔ le tanye, migaɖu nu o, eye migano nu o zã kple keli ŋkeke etɔ̃ sɔŋ; mía kple nye nyɔnudɔlawo hã míatsi nu adɔ alea, eye manɔ alea ayi fia la gbɔ menye le sekɔ la nu o, eye ne meku la, ɖe meku!\nElabena ŋuʋaʋã ɖe wò aƒe ŋu mim, eye amesiwo le vlo dom wò la, ƒe vlodoame va dzinye.\n Ke ne wole dɔ lém la, nyea metaa akpanya, metsɔa nutsitsidɔ wɔa funyafunya nye luʋɔ, eye nye gbedodoɖa ɖoa ta nye akɔme, abe xɔ̃nye kple nɔvinyeŋutsu wonye ene; meƒo ɖi ɖo dɔgɔ̃e le yiyim, abe amesi le fu nyim na dada ene.\n Yehowa be: Azɔ hã la, mitsɔ miaƒe dzi blibo kple nutsitsidɔ, avifafa kple konyifafa trɔ ɖe ŋunye! Midze miaƒe dziwo, menye miaƒe awuwo o, eye migatrɔ ɖe Yehowa, mia Mawu la ŋu! Elabena amenuvela kple nublanuikpɔla wònye, egbɔa dzi ɖi blewu, amenuveve bɔ ɖe esi, eye vɔ̃wɔwɔ venɛ.\n Tete wotsi nu dɔ, eye wodo gbe ɖa, eye wotsɔ woƒe asiwò da de wo dzi, eye wodo mɔ wo. Azɔ woawo la, esi Gbɔgbɔ kɔkɔe la dɔ wo ɖa la, wova Seleukia, eye tso afima woɖo ʋu yi Kipro.\n Tete metrɔ mo de Aƒetɔ Mawu la ŋu, ne matsɔ nutsitsidɔ, akpanyatata kple dzowɔ ado gbe da, eye maƒo koko, Eye mede gbe ɖa na Yehowa, nye Mawu, heʋu nuvɔ̃ me gblɔ bena; Ao, Aƒetɔ, wò Mawu ga dziŋɔ, amesi dzraa nubabla kple amenuveve ɖo na amesiwo lɔ̃nɛ, eye woléa eƒe sewo me ɖe asi! Míewɔ nuvɔ̃, míeda ƒu, eye míewɔ nu tovo, miese to, eye míeƒo asa na wò sewo kple wò ɖoɖowo.\n Emegbe Natan yi aƒe me. Eye Yehowa ɖe fu na ɖevi, si Uriya srɔ̃ dzi na Dawid la, eye wòle ɖa lém vevie. Ke Dawid ƒo koko na Mawu le ɖevi la ta, eye Dawid tsi nu da, eye wòtsi anyigba da. Eye eƒe me amegãwo va egbɔ, be ye woa fɔe le anyigba; ke melɔ̃ o, eye meɖu nu kpli wo o.\n1 Fiawo 21:25-27\n Amea ɖeke meli ɖe Axab, si tsɔ eɖokui ƒle na nu vɔ̃ɖi wɔwɔ le Yehowa ŋku me la nu o, elabena srɔ̃ Izebel ye blee de eme. Eye wòwɔ ŋunyɔnu geɖe hesubɔ legbawo abe Amoritɔ, siwo Yehowa nyã le Israel-viwo ŋgɔ la, pɛpɛpɛ ene. Esi Axab se nya siawo la, edze eƒe awuwo, eye wòta akpanya, etsi nu dɔ, eye wòtsi akpanya me dɔ, eye wòle yiyim kpokpokpo.\n eye Abosam le etem kpɔ ŋkeke blane sɔŋ. Eye meɖu naneke le ŋkeke mawo me o, eye esi ŋkekeawo wu nu la, dɔ wui. Eye Abosam gblɔ nɛ bena: Nenye Mawuvi nènye la, ekema gblɔ na kpe sia, ne wòatrɔ zu abolo. Eye Yesu xɔ edzi gblɔ nɛ bena: Woŋlɔ ɖi bena: „Menye abolo ɖeɖeko ŋuti ame lanɔ agbe ɖo o, negbe le Mawu ƒe nya sia nya ŋuti.“\n Tete mede gbe ƒã le Ahawatɔsisi la nu be, woatsi nu adɔ, ne míabɔbɔ mía ɖokui ɖe anyi le mía Mawu ŋku me, eye míabia afɔ nyui tsɔtsɔ tso esi na mía ŋutɔwo, mía viwo kple míaƒe kesinɔnuwo katã. Elabena ŋu le kpeyem be, mabia aʋakɔ kple sɔdolawo le fia si, ne woaxɔ na mí tso futɔvvo si me le mɔta, elabena míegblɔ na fia la bena: Mía Mawu ƒe asi le amesiwo katã dinɛ la dzi hena woƒe nyonyo, ke eƒe ŋusẽ kple dziku le amesiwo katã gblẽnɛ di la dzi. Ale míetsi nu dɔ, eye míeƒo koko na mía Mawu la le esia ta, eye wowɔ edzi na mi.\n „Nukaŋuti míetsi nu dɔ, eye mèlé ŋku ɖe eŋu o, míeka hiã mía ɖokui, eye mèdze sii o?“ Kpɔ ɖa, miewɔ ɖɔ le miaƒe nutsidɔgbe, eye mieƒo du ɖe miaƒe dɔwɔlawo nu. Kpɔ ɖa, dzrewɔwɔ kple avuwɔwɔ ta mietsi nu le dɔdɔm ɖo, eye be miada kɔ madzɔmadzɔ. Menye ɖe mietsi nu dɔ le ŋkeke mawo me, be woase miaƒe gbe le dzi o. De nutsitsiɖɔ, si melɔ̃na, kple ŋkeke, si dzi amegbetɔ naka hiã eɖokui la, enye esia? Ne wobi ta ɖe anyi abe keti ene, eye womlɔ akpanya kple afi dzi la, eya yɔm nèle be nutsitsidɔ kple ŋkeke, si adze Yehowa ŋua? Ɖe menye esia nye nutsitsidɔ, si melɔ̃na la oa be, woaɖe ga madzɔmadzɔwo, woatu kɔkuti ƒe kawo, woana ablɔɖe amesiwo wote ɖe anyi, eye míaŋe kɔkutiwo katã, naka wò abolo na dɔwuitɔ, eye nakplɔ ame dahe, siwo le tsaglãla tsam la, ayi aƒewò mee, ne èkpɔ amea ɖe amama la, nata avɔ ne, eye màgaɣla ɖokuiwò ɖe wò ŋutɔ wò ŋutilã o.\n Tete Nimwetɔwo xɔ Mawu dzi se, wodo kpo, be woatsi nu adɔ, eye woata akpanya, tso tsitsiawo dzi vaseɖe ɖeviawo dzi. Esi nya la ɖe Niniwe-fia gbɔ la, etso le eƒe fiazikpui dzi, eɖe eƒe awu ʋlaya ɖi, eye wòta akpanya hebɔbɔ nɔ dzowɔ me. Eye wòna wodo kpo gblɔ le Niniwe ɖe fia kple eƒe amegãwo ƒe se nu bena: Amegbetɔwo kple lãwo, nyiwo-kple alẽwo megade naneke nu me o; womegaɖu gbe alo ana tsi o, ke boŋ amegbetɔwo kple lãwo siaa nata akpanya, woayɔ Mawu sesĩe, eye amesiame naɖe asi le eƒe mɔ vɔwo kple nu vɔ̃ɖi, si le edome la ŋuti. Amea ɖe menya nu o Mawu atrɔ ta me, avee, eye eƒe dɔmedzoe heliheli la nu afa, be miatsrɔ̃ o hĩ!\n Eye wòdo lo na wo, le alesi wòle na wo be, woaɖo gbe ɖa ɖaa, eye ɖeɖi nagate wo ŋu o la ŋuti, gblɔ bena: ʋɔnudrɔ̃laa ɖe nɔ dua ɖe me, amesi mevɔ̃a Mawu o, eye mesia ame hã o. Ke ahosia ɖe nɔ du ma me, eye wòvaa egbɔ enuenu gblɔna bena: Ɖem le nye ketɔ si me. Eye melɔ̃ o eteƒe didi; ke esiawo megbe la egblɔ le ye ŋutɔ ɖokui me bena: Esi nyemevɔ̃a Mawu o, eye nyemesia ame hã o la, gake le esi ahosi sia le fu ɖem nam ŋuti la, maɖee, bena mlɔeba la wòagava ade fe ŋku me nam o. Eye Aƒetɔ la gblɔ bena: Mise nusi ʋɔnudrɔ̃la madzɔmadzɔ la gblɔ. Ke ɖe Mawu maɖe eƒe ame tiatia, siwo le ɣli ɖom nɛ ŋkeke kple zã, eye magbɔ dzi ɖi na wo o mahã? Mele egblɔm na mi bena: Aɖe wo kaba. Gake ne Amegbetɔvi la va la, ɖe wòakpɔ xɔse la le anyigba la dzi mahã? Eye wòɖo lo sia na amea ɖewo, siwo ɖo dzi ɖe woa ŋutɔwo ɖokui ŋu bena, yewonye ame dzɔdzɔewo, eye wobu ame bubuwo be, womenye naneke o la bena: Ame eve yi mawuxɔ me, be yewoado gbe ɖa; ɖeka nye farisitɔ, eye evelia nye nudzɔla. Farisitɔ la le tsitrenu, eye wòdo gbe ɖa ɖe ta me be: Mawu, meda akpe na wò bena, nyemele abe ame bubuawo, adzodalawo, ame madzɔmadzɔwo, ahasiwɔlawo, alo abe nudzɔla sia hã ene o. Metsia nu dɔna zi eve le kwasiɖa ɖeka me, eye metsɔa nusiwo katã sua asinye la, ƒe ewolia nana.


Nya Kae Biblia Gblɔ Tso Gbɔdɔdɔ Ŋu? | Biblia Me Biabiawo\nGBE BUBU Afrikaans Albanian Amerika Tokunɔgbe Amharic Arabic Arabic (Lebanon) Armenian Azerbaijani Azerbaijani (Cyrillic) Bislama Brazil Tokunɔgbe Bulgarian Catalan Cebuano Chavacano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chinagbe (Wu Shanghai) Chinese (Sichuanese) Chitonga Chitumbuka Cibemba Croatian Czech Danish Dutch Estonian Eŋlisi Eʋegbe Faroese Fijian Finnish Fon Franse Georgian German Greek Haitian Creole Hausa Hebrew Hiligaynon Hungarian Icelandic Igbo Iloko Indonesian Italian Japanese Kikamba Kiluba Kinyarwanda Kirghiz Kiribati Kirundi Korean Kyangonde Latvian Lingala Lithuanian Luganda Luvale Macedonian Malagasy Malay Malayalam Maltese Mambwe-Lungu Moore Myanmar Norwegian Nyungwe Nzema Oromo Ossetian Pangasinan Papiamento (Aruba) Papiamento (Curaçao) Persian Polish Portuguese Portuguese (Portugal) Romanian Russian Réunion Creole Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Spanish Sunda Swahili Swahili (Congo) Swedish Tagalog Tamil Tatar Telugu Thai Tsonga Turkish Turkmen Ukrainian Urdu Vietnamese Xhosa Yoruba Zulu\nBiblia metsri vivisese le gbɔdɔdɔ me o, ɖe wòɖee fia boŋ be Mawu ƒe nunanae wònye na srɔ̃tɔwo. Ewɔ amegbetɔwo wonye “ŋutsu kple nyɔnu” eye wògblɔ tso eƒe nuwɔwɔ siawo ŋu be “wonyo ŋutɔ.” (1 Mose 1:27, 31) Esime wòna ŋutsu kple nyɔnu gbãtɔ zu srɔ̃tɔwo la, egblɔ be “woanye ŋutilã ɖeka.” (1 Mose 2:24) Ðekawɔwɔ sia lɔ gbɔdɔdɔ ƒe vivisese kple kuku ɖe ame nɔewo ŋu vevie hã ɖe eme.\nBiblia ɖɔ vivi si srɔ̃ŋutsu sena le srɔ̃ɖeɖe me ale: ‘Kpɔ dzidzɔ le wò ɖekakpuimesrɔ̃ ŋu, eƒe no nemu wò, eye eƒe lɔlɔ̃ nena nanɔ ya mum ɖaa.’ (Lododowo 5:18, 19) Mawu di be nyɔnuwo hã nase vivi le gbɔdɔdɔ me. Biblia gblɔ be: “Srɔ̃ŋutsu natsɔ nu si srɔ̃a dze na la nɛ; ke srɔ̃nyɔnu hã nawɔ nenema ke na srɔ̃a.”—1 Korintotɔwo 7:3.\nSrɔ̃tɔwo koe kpɔ mɔ akpɔ gome le gbɔdɔdɔ me\nMawu ɖoe be ame siwo ɖe wo nɔewo koe kpɔ mɔ ade wo nɔewo gbɔ abe ale si wòdze le Hebritɔwo 13:4 ene. Mawunyakpukpui sia gblɔ be: “Bubu nanɔ srɔ̃ɖeɖe ŋu le amewo katã dome, eye woagaƒo ɖi srɔ̃ɖeba la o, elabena Mawu adrɔ̃ ʋɔnu agbe gbegblẽ nɔlawo kple ahasiwɔlawo.” Ele be srɔ̃tɔwo nawɔ nuteƒe na wo nɔewo ahaku ɖe wo nɔewo ŋu. Menye kɔɖiɖi na ame ɖokui ɖokuitɔdiditɔe hea dzidzɔ gãtɔ kekeake vɛ o. Woakpɔ dzidzɔ gãtɔ kekeake ne wowɔ ɖe Biblia ƒe mɔfiame sia dzi be: “Dzidzɔ geɖe le nunana me wu nuxɔxɔ.”—Dɔwɔwɔwo 20:35.\nAdam kple Xawa gbe toɖoɖo Mawu, si wɔe be wova zu nu vɔ̃ mewo eye woƒe dzidzimeviwo katã nyi woƒe nu vɔ̃a dome, abe ale si ɖeviwo xɔa dɔléle tso wo dzilawo gbɔ ene.\nƉoe Ɖe Amewo Ɖoe Ɖe Amewo Ðe Biblia Tsri Gbɔdɔdɔ Ƒe Vivisesea?


Ale Si Nàƒo Nu Kple Viwòa Evɔ Màhe Nya Ðe Eŋu O | Nu Vevi Siwo Nana Ƒomewo Kpɔa Dzidzɔ\nGBE BUBU Afrikaans Albanian Amharic Arabic Armenian Aymara Bengali Bicol Bulgarian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Efik Estonian Eŋlisi Eʋegbe Finnish Franse Ga Georgian German Greek Greenlandic Guarani Gujarati Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Japanese Kannada Kazakh Kikuyu Kiluba Kinyarwanda Kirghiz Kirundi Korean Lingala Lithuanian Luo Macedonian Malagasy Malayalam Maltese Marathi Mongolian Myanmar Ngabere Norwegian Nzema Oromo Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Bolivia) Rarotongan Romanian Russian Sango Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Solomon Islands Pidgin Spanish Sranantongo Swahili Swedish Tagalog Tamil Tatar Telugu Thai Tigrinya Tsonga Turkish Twi Ukrainian Urdu Uzbek Venda Vietnamese Xhosa Yoruba Zulu\nAle Si Nàƒo Nu Kple Viwòa Evɔ Màhe Nya Ðe Eŋu O\n“Esime vinyenyɔnuvia xɔ ƒe 14 la, edze glãkahehe kplim. Ne megblɔ nɛ be, ‘Zã le dodom, va ɖu nu’ la, eɖoa eŋu nam be, ‘Ne edzrom be maɖu nu ko maɖui.’ Ne mebiae be ewɔ eƒe aƒemedɔwo vɔ hã la, eɖoa eŋu nam be, ‘Mègaɖe fu nam o!’ Míedoa ɣli ɖe mía nɔewo ta zi geɖe.”—MAKI, JAPAN. *\nNe viwò nye ƒewuivi la, mia kplii dome nyahehewo ate ŋu anye kuxi sesẽ siwo nàdo goe la dometɔ ɖeka, eye esia abia dzigbɔɖi geɖe tso asiwò. Maria, si le Brazil, si vinyɔnuvi xɔ ƒe 14 la gblɔ be: “Ne vinyea le nya hem kplim la, nye dzi hona. Dzi kua mí ame evea ale gbegbe be míedoa ɣli ɖe mía nɔewo ta.” Aleae wòle le Carmela, si le Italy la hã gome. Egblɔ be: “Zi geɖe la, mía kple vinyeŋutsuvia míehea nya kple mía nɔewo vevie va se ɖe esime wògena ɖe xɔ me hedoa ʋɔ ɖe eɖokui nu.”\nNu ka tae ƒewuivi aɖewo lɔ̃a nyahehe nenema? Wo hatiwoe le wo gblẽma? Ate ŋu anɔ eme nenema. Biblia gblɔ be hadede ate ŋu akpɔ ŋusẽ nyui alo ŋusẽ gbegblẽ ɖe ame dzi. (Lododowo 13:20; 1 Korintotɔwo 15:33) Azɔ hã, fefe siwo nana wòdzena abe naneke megblẽ le aglãdzedze ŋu o ene la bɔ ɖe nu siwo ƒewuiviwo tsɔ ɖea modzakae egbea la me.\nGake nu bubu aɖewo hã li siwo ŋu wòle be nàbu, eye ne èse ale si nu siawo kpɔa ŋusẽ ɖe viwò ƒewuivia dzii gɔme la, kuxia gbɔ kpɔkpɔ masesẽ na wò akpã o. Bu eƒe kpɔɖeŋu aɖewo ŋu kpɔ.\nVIWÒA LE ‘TAMEBUBUŊUTETE’ TUM ÐO\nApostolo Paulo ŋlɔ bena: “Esime menye vidzĩ la, meƒoa nu abe vidzĩ ene, mebua tame abe vidzĩ ene, mesea nu gɔme abe vidzĩ ene; gake fifia si mezu ame tsitsi la, meɖe asi le vidzĩ me nuwɔnawo ŋu.” (1 Korintotɔwo 13:11) Edze ƒãa le Paulo ƒe nyawo me be ɖeviwo ƒe nuŋububu to vovo na ame tsitsiwo tɔ. Le mɔ ka nu?\nÐeviwo mebua nu ŋu yia ŋgɔe o, wo tɔ koe nye ɛ̃, ao, alo enyo alo menyo o. Gake zi geɖe la, ame tsitsiwo ya bua nuwo ŋu yia ŋgɔe eye wobua nu geɖe ŋu hafi ƒoa nya ta alo tsoa nya me. Le kpɔɖeŋu me, ame tsitsiwo bua nu si wɔ ge woala la ŋu be esɔ loo alo mesɔ o hã, eye wobua ŋusẽ si wòakpɔ ɖe ame bubuwo dzi hã ŋu. Nuŋububu alea zua numame na wo. Gake fifia hafi sɔhɛwo ya le esrɔ̃m.\nBiblia de dzi ƒo na sɔhɛwo be “woabu tame.” (Lododowo 1:4) Le nyateƒe me la, Biblia xlɔ̃ nu Kristotɔwo katã be woawɔ woƒe ‘tamebubuŋutete’ ŋu dɔ. (Romatɔwo 12:1, 2; Hebritɔwo 5:14) Gake esi viwòa le eƒe tamebubuŋutete ŋu dɔ wɔwɔ srɔ̃m ta la, ate ŋu ava nɔ glãka hem kpli wò ɣeaɖewoɣi le nya maɖinyawo gɔ̃ hã ŋu. Alo ate ŋu agblɔ eƒe nukpɔsusu eye wòadze ƒãa be mebu nuwo ŋu nyuie o. (Lododowo 14:12) Aleke nàte ŋu aɖe susu kplii le nɔnɔme siawo me nyahehemanɔmee?\nTE MƆNU SIA KPƆ: Tsɔe be agbagba ko dzem viwòa le be yeawɔ tamebubuŋutete si srɔ̃m wòle la ŋu dɔ, eye menye ɖe wòlé nukpɔsusu si wòɖe gblɔ la me ɖe asi goŋgoŋ hafi o. Eya ta be nàdoe kpɔ la, gbã la, kafui ɖe eƒe susuŋudɔwɔwɔ ta. (“Edzɔ dzi nam be èbu nuwo ŋu alea, gake menye nya siwo katã nègblɔ la dzie meda asi ɖo o.”) Eyome kpe ɖe eŋu wòabu nuwo ŋu ayi ŋgɔe. (“Èsusu be nya si nègblɔ la ate ŋu asɔ le go sia go mea?”) Ðewohĩ ale si viwòa agbugbɔ alé ŋku ɖe eƒe susua ŋu ahatrɔ asi le eŋui la awɔ nuku na wò.\nNya vevi aɖee nye esi: Ne mia kple viwòa miele nya lém kpɔ la, mègaƒo nu wòadze abe tɔwòe dzɔ ene o. Eye ne edze abe melɔ̃ ɖe nya si gblɔm nèle dzi o hã la, anɔ eme be wò nyawo de dzi gbɔ nɛ wu ale si nèsusui, togbɔ be maɖee afia o gɔ̃ hã. Ate ŋu adzɔ be viwò nava trɔ eƒe nukpɔsusu le ŋkeke ʋɛ aɖewo megbe, alo kura gɔ̃ hã agblɔ be nenemae ye ŋutɔ hã yesusui; esia megawɔ nuku na wò o.\n“Ɣeaɖewoɣi la, mía kple vinyeŋutsua míehea nya le nya maɖinyawo ŋu, abe nudomegbegblẽ loo alo fewuɖuɖu le nɔvianyɔnua ŋu ene. Gake zi geɖe la, ewɔ abe ɖe wòdina be mabia ye nu si susum yele eye maɖee afia be mese eƒe susua gɔme le mɔ aɖe nu ene, ahagblɔ be, ‘Oo, alea boŋue nyaa lea?’ alo ‘Oo, nu ma susum nèlea?’ Fifia mekpɔe be ne ɖe megblɔ nya mawo tɔgbi la, anye ne mía kplii míeƒo asa na nyahehe geɖe.”—Kenji, Japan.\nVIWÒA LE EƑE AMENYENYE TUM ÐO\nDzila dzeaɖaŋuwo nana wònɔa bɔbɔe na wo vi ƒewuiwo be woagblɔ woƒe susuwo faa\nNu si ƒewuiwo hehe bia ƒe akpa vevi aɖee nye be woakpe ɖe wo ŋu woasu te ava nɔ wo ɖokui si abe ame tsitsi ɖɔʋuwo ene. (1 Mose 2:24) Esia bia be woatu amenyenye ƒomevi aɖe ɖo—si fia be woalé nɔnɔme, dzixɔse kple agbenɔnɔ ƒe dzidzenu siwo aɖe ame si ƒomevi wonye fia la me ɖe asi. Ne nu gbegblẽ wɔwɔ ƒe tetekpɔ dze ŋgɔ ƒewuivi si nya ame si ƒomevi wòdi be yeanye la, abu nuwo ŋu ayi ŋgɔe wu nu siwo ado tso eƒe nuwɔnawo me la ko. Abia eɖokui hã be: ‘Ame ka ƒomevie medi be manye? Agbenɔnɔ ƒe dzidzenu kawoe le vevie nam? Nu kae ame si si dzidzenu siawo le la awɔ le nɔnɔme sia me?’—2 Petro 3:11.\nBiblia ƒo nu tso Yosef, ɖekakpui si lé agbenɔnɔ ƒe dzidzenu nyuiwo me ɖe asi goŋgoŋ la ŋu. Le kpɔɖeŋu me, esi Potifar srɔ̃ ƒoe ɖe enu be wòadɔ kpli ye la, Yosef ɖo eŋu nɛ be: “Aleke gɔ̃ mawɔ vɔ̃ gã sia, eye mada vo ɖe Mawu ŋuti mahã?” (1 Mose 39:9) Ɣemaɣi la, togbɔ be Mawu mede se ɖe ahasiwɔwɔ ŋu na Israel viwo haɖe o hã la, Yosef te ŋu de dzesi nu si nye Mawu ƒe susu le nyaa ŋu. Gawu la, eƒe nya si nye “aleke gɔ̃ mawɔ” la ɖee fia be ewɔ Mawu ƒe nukpɔsusua etɔe, alo ena wòzu eƒe amenyenye ƒe akpa aɖe.—Efesotɔwo 5:1.\nViwòa hã le agbagba dzem be amenyenye tɔxɛ aɖe nasu ye si. Esia nyo, elabena nu siwo ŋu wòkpɔ kakaɖedzi le be wonyo la akpe ɖe eŋu wòakpe akɔ kple hatiwo ƒe nyaƒoɖeamenuwo eye wòaʋli eƒe dzidzenuwo ta. (Lododowo 1:10-15) Ke hã eƒe amenyenye ma si tum wòle ɖo la kee ana wòadi be yeahe glãka kpli wò. Ne edzɔ alea la, nu kae nàte ŋu awɔ?\nTE MƆNU SIA KPƆ: Le esi nàhe nya kplii teƒe la, gbugbɔ gblɔ nya si wògblɔ la kpuie. (“Ne mese wò nyaa gɔme nyuie la, èle gbɔgblɔm be . . . ”) Eyome bia nyawoe. (“Nu kae na nèse le ɖokuiwò me alea?” alo “Nu ka tae nèƒo nya ta nenema?”) Na viwòa nagblɔ nya si le dzi me nɛ. Na wòagblɔ nu si dzi wòka ɖo. Ne miaƒe susuwo koe mewɔ ɖeka o evɔ nya si gblɔm wòle hã medze vɔ̃ o la, na wòakpɔe be ède bubu eƒe susua ŋu, nenye be mèda asi ɖe eƒe nyaa dzi bliboe o hã.\nMenye ɖeko amenyenye si wòatu ɖo kple eƒe kaka ɖe nu si wònya be enyo dzi nye nu nyui o, ke eɖea vi hã. Nya lae nye be, Biblia gblɔ be Kristotɔwo meganɔ abe ɖevi siwo “nufiafia ƒe ya sia ya ƒona yina gaƒona gbɔna” la ene o. (Efesotɔwo 4:14) Eya ta ɖe mɔ na viwòa eye nàde dzi ƒo nɛ gɔ̃ hã be wòatu eƒe amenyenyea ɖo eye wòaka ɖe nu si wònya be ele eteƒe la dzi.\n“Ne mena vinyenyɔnuawo nya be mele klalo ase woƒe nyawo la, woawo hã wolɔ̃na faa be yewoaɖo tom, ne nye nyawo mewɔ ɖeka kple woƒe susuwo o gɔ̃ hã. Meɖɔa ŋu ɖo be magazi nye susuwo ɖe wo dzi o, ke boŋ mekpena ɖe wo ŋu be woawo ŋutɔwo nakpɔ nu si le eteƒe la adze sii.”—Ivana, Czech Republic.\nTƆ AFƆ TO, GAKE SE NU GƆME HÃ\nSɔhɛ aɖewo tsɔa nya ɖeka nɔa fu ɖem na ame enuenu abe ɖevi suewo ene kple susu be wo dzilawo ava na ta mlɔeba. Ne esia dzɔna le wò ƒomea me edziedzi la, ke ehiã be nàɖɔ ŋu ɖo. Togbɔ be wɔwɔ ɖe woƒe didia dzi ana wò tome nafa vie hã la, esia wɔwɔ ana woakpɔe be yewoate ŋu akpɔ nu si dim yewole to glãkahehe me. Aleke nàkpɔ kuxi sia gbɔe? Wɔ Yesu ƒe aɖaŋuɖoɖo sia dzi: “Mina miaƒe Ɛ̃ nanye Ɛ̃ ko, eye miaƒe Ao nanye Ao ko.” (Mateo 5:37) Viwò ƒewuiviawo madi be yewoahe nya kpli wò o ne wonyae be mèle ta na ge gbeɖe o.\nGake se nu gɔme le afi si wòhiã le hã. Le kpɔɖeŋu me, ne viwòa va bia mɔ le gbɔwò be yemagbɔ va aƒe me kaba o la, ɖe mɔ nɛ wòaɖe nu si tae la me. Le go sia me la, mefia be ɖe nèna ta le eƒe nyaƒoɖeamenu ta o, ke boŋ ɖeko nèle wɔwɔm ɖe Biblia ƒe mɔfiame si nye, “Mina amewo katã nanyae be nugɔmeselawo mienye” la dzi.—Filipitɔwo 4:5.\nTE MƆNU SIA KPƆ: Ƒomea nedzro game si ɖeviawo nagbɔ va aƒe me kple aƒea me ƒe se bubuwo me. Na woakpɔe be èle klalo be yease woƒe nyawo eye yealé ŋku ɖe nɔnɔmeawo katã ŋu hafi atso nya me. Roberto, si nye vifofo le Brazil la gblɔ be: “Ele be ƒewuiviwo nakpɔe be yewo dzilawo alɔ̃ ɖe yewoƒe biabia dzi ne menya tsi tsitre ɖe Biblia ƒe aɖaŋuɖoɖowo ŋu o ko.”\nGake dzila aɖeke mede blibo o. Biblia gblɔ be: “Mí katã míewɔa vodada zi geɖe.” (Yakobo 3:2) Ne èkpɔe be nyahehe si do mo ɖa la ƒe akpa aɖe tso ye gbɔ la, na viwòa nanya kaba be ye tɔ medzɔ o. Ne èlɔ̃na ɖe wò vodadawo dzi la, ekema èle ɖokuibɔbɔ ƒe kpɔɖeŋu ɖom ɖi na viwòa eye esia ade dzi ƒo na eya hã be wòalɔ̃ ɖe eƒe vodadawo dzi.\n“Gbe ɖeka esi mía kple vinyeŋutsua míehe nya eye nye dziku nu fa vɔ la, meɖe kuku nɛ be netsɔe kem be medo ɣli ɖe eta kple dziku nenema. Esia na eya hã ƒe dzi dze eme eye wònɔ bɔbɔe nɛ wòlɔ̃ faa ɖo tom azɔ.”—Kenji, Japan.\n^ mm. 3 Míetrɔ ŋkɔ siwo le nyati sia me.\nNu kawoe nye hã mewɔna si anya wɔnɛ be mía kple vinye míehea nya?\nAleke mate ŋu awɔ nyati sia me nyawo ŋu dɔ ale be mate ŋu ase nu gɔme na vinye ƒewuivia nyuie wu?\nNu kae mate ŋu awɔ be mía kple vinyea míanɔ nya hem o, ke boŋ míalé nyawo kpɔ le ŋutifafa me?\nƑewuiviwo Hehe Srɔ̃ɖeɖe Kple Ƒomegbenɔnɔ\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ November 2013 | Alakpanya Siwo Na Ame Aɖewo Melɔ̃ Mawu O\nAle Si Nàɖo Dze Kple Viwò Si Nye Ƒewuivi


Psalmowo 10 | Biblia Le Internet Dzi | Xexe Yeye Gɔmeɖeɖe\nYehowa nye xɔnametɔ na amemanɔsitɔ\nAme vɔ̃ɖi gblɔna be: “Mawu aɖeke meli o” (4)\nAmemanɔsitɔ trɔna ɖe Yehowa ŋu (14)\n“Yehowa ye nye Fia tegbetegbee” (16)\nל [Lamed] 10 Oo Yehowa, nu ka tae nèle adzɔge ʋĩi? Nu ka tae nèɣla ɖokuiwò le xaxaɣiwo?+ 2 Ame vɔ̃ɖi tiaa wɔnamanɔŋutɔ yome dadatɔe,+Gake woalée le eya ŋutɔ ƒe nugbe si wòɖo la me.+ 3 Elabena ame vɔ̃ɖi tsɔa eƒe ɖokuitɔdidi* ƒoa adegbee,+Eye wòkafua ŋuklẽla;*נ [Nun] Medea bubu aɖeke Yehowa ŋu o. 4 Ame vɔ̃ɖi ƒe dada vivivo nana mebiaa Mawu ta sena o;Eƒe susu koe nye be, “Mawu aɖeke meli o.”+ 5 Eƒe mɔwo dzea edzi nɛ ɣesiaɣi,+Gake wò ʋɔnudɔdrɔ̃wo kɔ gbɔ eƒe gɔmesese ŋu;+Ke eya ɖea alɔme le eƒe ketɔwo katã ŋu.* 6 Egblɔna le eƒe dzi me be: “Nyemaʋã* gbeɖe o;Vɔ̃ madzɔ ɖe dzinye akpɔ o,+Tso dzidzime yi dzidzime.” פ [Pe] 7 Ðiŋudodo, amebeble kple ŋɔdzidodo yɔ nu me nɛ fũu;+Nya veamewo kple nya tɔamewo sɔŋ koe le eƒe aɖe te.+ 8 Edea xa ɖe kɔƒewo xa;Enɔa xa me wua ame maɖifɔ.+ ע [Ayin] Enɔa ŋu tsam na ame si mele ɖeke me nyam o la.+ 9 Edea xa ɖe ɣaɣlaƒe abe dzata le eƒe bebeƒe* ene.+ Ede xa ɖi be yealé amemanɔsitɔ. Ehea eƒe ɖɔ tsɔ léa amemanɔsitɔ la.+ 10 Egbãnɛ hemiminɛ ɖe anyigba;Ame siwo menya o la dze eƒe fewo* me nublanuitɔe. 11 Egblɔna le eƒe dzi me be: “Mawu ƒe ŋku dzo le edzi.+ Etrɔ mo ɖe aga. Mele ekpɔ ge akpɔ o.”+ ק [Kof] 12 Oo Yehowa, tso.+ Oo Mawu, kɔ wò asi dzi.+ Mègaŋlɔ ame tsiasiwo be o.+ 13 Nu ka tae ame vɔ̃ɖi medea bubu Mawu ŋu o? Egblɔna le eƒe dzi me be: “Màbia akɔntam o.” ר [Res] 14 Gake èle fukpekpe kple xaxa teƒe kpɔm. Wò ŋkuwo le nu siawo katã ŋu, eye wole asiwò me.+ Ŋuwòe amemanɔsitɔ la trɔna ɖo;+Xɔnametɔ nènye na tsyɔ̃eviwo.+ ש [Sin] 15 Ŋe alɔ na ame vɔ̃ɖi kple nu tovo wɔla la,+Ekema ne èdi eƒe nu vɔ̃ɖi wɔwɔwo la,Màgakpɔ ɖeke kura o. 16 Yehowa ye nye Fia tegbetegbee.+ Dukɔwo tsrɔ̃ ɖa le anyigba la dzi.+ ת [Taw] 17 Oo Yehowa, àɖo to ame fafawo ya ƒe dzimedidiwo.+ Àdo ŋusẽ woƒe dzi,+ eye wò to anɔ wo ŋu.+ 18 Àtso afia na tsyɔ̃eviwo kple ame siwo woƒo ƒu anyi la,+Ne amegbetɔ si kuna nagado voɖi na wo azɔ o.+\n^ Agate ŋu afia, “Ŋuklẽla kafua eɖokui.”\n^ Alo, “eɖoa ƒuƒu ɖe eƒe ketɔwo yome.”\n^ Alo, “le avekɔe me.”\n^ Alo, “fe sesẽawo.”


Nu Si Wɔna Bɔbɔe Aɖe Fia Mí Tso Yesu Ŋu | Gbetakpɔxɔ Nusɔsrɔ̃\n“Esia le tsitre ɖi na nye ŋutilã. . . . Esia le tsitre ɖi na nye ʋu, si nye ‘nubabla ƒe ʋu.’”—MAT. 26:26-28.\nHADZIDZI 16 Mikafu Yah Ðe Mesia Fiaɖuƒea Ta\n1-2. (a) Nu ka tae mewɔ nuku na mí be Yesu fia mɔ bɔbɔe aɖe si dzi míato aɖo ŋku eƒe kua dzi la mí o? (b) Yesu ƒe nɔnɔme nyoameŋu kawo mee míadzro?\nÐE NÀTE ŋu agblɔ nu siwo yia edzi le Kristo ƒe ku ƒe Ŋkuɖodziwɔna si míewɔna ƒe sia ƒe la dzia? Ðikeke mele eme o be, mía dometɔ akpa gãtɔ míate ŋu aɖo ŋku nu vovovo siwo yia edzi le Aƒetɔ Ƒe Fiẽnuɖuɖu ƒe wɔnaa me la dzi. Nu ka tae? Nu si tae nye be, wɔnaa le bɔbɔe ale gbegbe. Ke hã, wɔna vevi aɖe ŋutɔe wònye. Eya ta, ɖewohĩ míabia be, ‘Nu ka tae wɔnaa le bɔbɔe nenema gbegbe ɖo?’\n2 Esi Yesu nɔ eƒe subɔsubɔdɔa wɔm le anyigba dzi la, amewo nyae be efiaa nyateƒenya veviwo le mɔ si le bɔbɔe, si me kɔ, si gɔme nya sena bɔbɔe la nu. (Mat. 7:28, 29) Le mɔ ma ke nu la, efia mɔ aɖe si le bɔbɔe evɔ gɔmesese vevi aɖe le eŋu la mí be míato edzi aɖo ŋku yeƒe kua dzi. * Na míadzro Ŋkuɖodziwɔna sia kple nya siwo Yesu gblɔ kpakple nu siwo wòwɔ la dometɔ aɖewo me nyuie. Esia akpe ɖe mía ŋu míagade asixɔxɔ ale si gbegbe Yesu bɔbɔ eɖokui, ale si dzi nɔ eƒo, kple ale si gbegbe wòlɔ̃ míi la ŋu geɖe wu, eye míakpɔ ale si míate ŋu asrɔ̃ eƒe kpɔɖeŋua geɖe wu.\nŊkuɖodzia ƒe kpɔɖeŋunuawo siwo nye abolo kple wain la ɖoa ŋku edzi na mí be Yesu tsɔ eƒe agbe na ɖe mía ta eye enye míaƒe Fia si le dzi ɖum le dziƒo fifia (Kpɔ memama 3-5 lia)\n3. Abe ale si wòdze le Mateo 26:26-28 ene la, aleke gbegbee Ŋkuɖodziwɔna si Yesu ɖo anyi la le bɔbɔe, eye nu kawoe nu vevi eve siwo wòzã la le tsitre ɖi na?\n3 Yesu ƒe apostolo wɔnuteƒe 11-awo nɔ eteƒe esime wòɖo eƒe ku ƒe Ŋkuɖodzia anyi. Ewɔ nu siwo wozã tsɔ ɖu Ŋutitotoŋkekenyuia, siwo susɔ la ŋu dɔ tsɔ ɖo wɔna bɔbɔe sia anyi. (Xlẽ Mateo 26:26-28.) Amɔwɔ maʋamaʋã bolo kple wain si nɔ wo si xoxo la koe wòzã. Yesu gblɔ na eƒe apostoloawo be nu vevi eve mawo le tsitre ɖi na yeƒe ŋutilã kple ʋu deblibo, siwo yeatsɔ asa vɔ ɖe wo ta kpuie. Anɔ eme be ale si gbegbe wɔna vevi sia si wòɖo anyi yeyee la le bɔbɔe la mewɔ nuku na apostoloawo o. Nu ka tae?\n4. Aleke aɖaŋu si Yesu ɖo na Marta ɣeaɖeɣi do ŋgɔ la kpe ɖe mía ŋu míese nu si tae Yesu na Ŋkuɖodziwɔnaa nɔ bɔbɔe la gɔme?\n4 Bu nu si dzɔ ɣleti aɖewo do ŋgɔ le Yesu ƒe subɔsubɔdɔa ƒe ƒe etɔ̃lia me esime wòyi ɖasrã exɔlɔ̃ kplikplikpli siwo nye Lazaro, Marta kple Maria kpɔ le wo ƒe me la ŋu kpɔ. Le nɔnɔme ma si me woɖe dzi ɖi le me la, Yesu te nufiafia wo. Marta nɔ eteƒe, gake etsi dzi ɖe ale si wòaɖo kplɔ̃ gã aɖe na eƒe amedzro vevi sia la ŋu. Esi Yesu kpɔ esia la, eɖɔ Marta ɖo tufafatɔe, eye wòkpe ɖe eŋu be wòade dzesii be kplɔ̃ɖoɖo kpeɖii mehiã ɣesiaɣi o. (Luka 10:40-42) Emegbe, gaƒoƒo ʋɛ aɖewo do ŋgɔ na Yesu ƒe ku la, ewɔ aɖaŋu si eya ŋutɔ ɖo na Marta la dzi. Ena Ŋkuɖodziwɔnaa nɔ bɔbɔe. Nu kae esia fia mí tso Yesu ŋu?\n5. Nu kae ale si wɔna sia le bɔbɔe la fia mí tso Yesu ŋu, eye aleke esia wɔ ɖeka kple nya siwo dze le Filipitɔwo 2:5-8?\n5 Yesu ɖe ɖokuibɔbɔ fia le nya siwo wògblɔ kple nu sia nu si wòwɔ me. Eya ta, mewɔ nuku be eɖe ɖokuibɔbɔ gã fia le eƒe anyigbadzinɔnɔ ƒe zã mamlɛtɔ me o. (Mat. 11:29) Enyae be esusɔ vie yeasa vɔ gãtɔ kekeake ɖe amegbetɔwo ta eye Yehowa afɔ ye ɖe tsitre yeaɖaɖu fia le dziƒo. Ke hã, mehe susu yi eɖokui dzi madzemadzee o, elabe mebia be woawɔ wɔna kpeɖii atsɔ aɖo ŋku yeƒe kua dzi o. Ke boŋ, egblɔ na eƒe nusrɔ̃lawo be woawɔ wɔna bɔbɔe sia zi ɖeka ƒe sia ƒe atsɔ aɖo ŋku ye dzi. (Yoh. 13:15; 1 Kor. 11:23-25) Wɔna sia si le bɔbɔe eye wòsɔ nyuie la ɖee fia be Yesu medoa eɖokui ɖe dzi o. Ele be wòanye dzidzɔ na mí be míaƒe Fia si le dziƒo la ƒe nɔnɔme ɖedzesiawo dometɔ ɖekae nye ɖokuibɔbɔ.—Xlẽ Filipitɔwo 2:5-8.\n6. Aleke míawɔ asrɔ̃ Yesu ƒe ɖokuibɔbɔ ne míele nɔnɔme sesẽwo me tom?\n6 Aleke míate ŋu asrɔ̃ Yesu ƒe ɖokuibɔbɔ? Míate ŋu awɔ esia ne míedia ame bubuwo ƒe nyonyo tsɔ wu míawo ŋutɔwo tɔ. (Flp. 2:3, 4) Gabu Yesu ƒe anyigbadzinɔnɔ ƒe zã mamlɛtɔ ŋu kpɔ. Yesu nyae be eteƒe madidi o, yease veve helĩhelĩ ahaku; ke hã, etsɔ ɖe le eme na eƒe apostolo siwo axa nu kpuie le eƒe kua ta la vevie. Eya ta, le zã mamlɛtɔa me la, eyi edzi fia nu wo, de dzi ƒo na wo hedo ŋusẽ wo. (Yoh. 14:25-31) Le ɖokuibɔbɔ me la, Yesu tsɔ ɖe le ame bubuwo ƒe nyonyo me tsɔ wu eya ŋutɔ tɔ. Kpɔɖeŋu nyui ka gbegbee nye esi wòɖo ɖi na mí!\nDZI LE YESU ƑO\n7. Esi Yesu ɖo Aƒetɔ Ƒe Fiẽnuɖuɖu ƒe wɔnaa anyi megbe teti la, aleke wòɖe dzinɔameƒo gã fia?\n7 Esi Yesu ɖo Aƒetɔ Ƒe Fiẽnuɖuɖua anyi megbe teti la, eɖe dzinɔameƒo gã fia. Le mɔ ka nu? Yesu lɔ̃ faa be ye Fofo ƒe lɔlɔ̃nu nava eme na ye, togbɔ be enyae be esia bia be woawu ye le esi wosusui be yewɔ ŋukpenanu si nye busunyagbɔgblɔ ɖe Mawu ŋu ta gɔ̃ hã. (Mat. 26:65, 66; Luka 22:41, 42) Yesu wɔ nuteƒe na Mawu bliboe ale be yeade bubu Yehowa ƒe ŋkɔ ŋu, aʋli Yehowa Mawu ƒe dziɖulanyenye ta, eye yeato esia me ana mɔnukpɔkpɔ nasu amegbetɔ trɔdzimewo si be woava nɔ agbe tegbee. Le ɣeyiɣi ma ke me la, Yesu dzra eyomedzelawo ɖo ɖe nu siwo me woava to kpuie la ŋu.\n8. (a) Nya kae Yesu gblɔ na eƒe apostolo wɔnuteƒeawo? (b) Ƒe aɖewo le Yesu ƒe ku megbe la, aleke Yesu ƒe nusrɔ̃lawo srɔ̃ eƒe dzinɔameƒoe?\n8 Yesu gaɖe dzinɔameƒo fia le mɔ sia nu be, mena eƒe susu katã nɔ nu siwo me to ge eya ŋutɔ gbɔna la dzi o, ke boŋ, eyi edzi kpɔ eƒe apostolo wɔnuteƒeawo ƒe nuhiahiãwo gbɔ na wo. Wɔna bɔbɔe si wòɖo anyi esi wòna Yuda dzo vɔ megbe la, aɖo ŋku edzi na eyomedzela siwo woatsɔ gbɔgbɔ asi ami na la be Yesu ƒe ʋu si woakɔ ɖi la ahe yayra geɖe vɛ na wo, eye aɖo ŋku edzi na wo hã be mɔnukpɔkpɔ asu wo si woanɔ nubabla yeyea me. (1 Kor. 10:16, 17) Esi Yesu di be yeakpe ɖe eyomedzelawo ŋu woayi edzi awɔ nuteƒe ahadze na woƒe dziƒoyɔyɔa ta la, egblɔ nu si eya kple Fofoa di tso wo si la na wo. (Yoh. 15:12-15) Yesu gblɔ dodokpɔ siwo me apostoloawo ava to la hã na wo. Eyome, egblɔ na wo be woasrɔ̃ yeƒe kpɔɖeŋua, eye ede dzi ƒo na wo esi wògblɔ na wo be: “Milé dzi ɖe ƒo!” (Yoh. 16:1-4a, 33) Ƒe geɖe megbe la, Yesu ƒe nusrɔ̃lawo yi edzi srɔ̃ eƒe ɖokuitsɔtsɔsavɔ ƒe kpɔɖeŋua eye wowɔa nu dzinɔameƒotɔe. Wokpe ɖe wo nɔewo ŋu le dodokpɔ vovovowo me, togbɔ be esia he fukpekpe geɖe va woawo ŋutɔwo dzi gɔ̃ hã.—Heb. 10:33, 34.\n9. Aleke míate ŋu asrɔ̃ Yesu ƒe dzinɔameƒoe?\n9 Egbea la, míawo hã míesrɔ̃a Yesu ƒe dzinɔameƒo la. Le kpɔɖeŋu me, ebia dzinɔameƒo be míakpe ɖe mía nɔvi Kristotɔ siwo yome tim wole le woƒe xɔse ta la ŋu. Ɣeaɖewoɣi la, woate ŋu alé mía nɔviwo ade ga madzemadzee. Ne esia dzɔ la, ele be míawɔ nu sia nu si míate ŋui atsɔ akpe ɖe wo ŋu; le kpɔɖeŋu me, míaʋli wo ta le ʋɔnu eye míado gbe ɖa ɖe wo ta. (Flp. 1:14; Heb. 13:19) Mɔ bubu aɖe si dzi míeɖea dzinɔameƒo fiana lee nye, ne míeyia edzi ɖea gbeƒã “dzinɔameƒotɔe.” (Dɔw. 14:3) Abe Yesu ene la, míeɖoe kplikpaa be míayi edzi aɖe gbeƒã Fiaɖuƒegbedeasia, togbɔ be amewo ate ŋu atsi tsitre ɖe mía ŋu eye woati mía yome gɔ̃ hã. Ɣeaɖewoɣi la, míate ŋu ase le mía ɖokui me be dzi mele mía ƒo o. Ne edzɔ alea la, nu kae míate ŋu awɔ?\n10. Nu kae wòle be míawɔ le kwasiɖa siwo do ŋgɔ na Ŋkuɖodzia me, eye nu ka tae?\n10 Míate ŋu ana dzi naɖo mía ƒo geɖe wu ne míedea ŋugble le mɔkpɔkpɔ si su mía si le Kristo ƒe tafevɔsaa ta la ŋu. (Yoh. 3:16; Ef. 1:7) Le kwasiɖa siwo do ŋgɔ na Ŋkuɖodzia me la, mɔnukpɔkpɔ tɔxɛ aɖe sua mía si be míagakpɔ ŋudzedze ɖe tafea ŋu geɖe wu. Le ɣeyiɣi mawo me la, dze agbagba nàzɔ ɖe Ŋkuɖodzi Biblia xexlẽ ƒe ɖoɖoa dzi pɛpɛpɛ, nàde ŋugble le nu siwo dzɔ do ŋgɔ na Yesu ƒe ku kple emegbe siaa ŋu vevie. Esia awɔe be, ne míeva kpe hena Aƒetɔ Ƒe Fiẽnuɖuɖu ƒe wɔnaa la, míagase nu si Ŋkuɖodzia ƒe kpɔɖeŋunuawo le tsitre ɖi na kple asixɔxɔ si gbegbe le tafevɔsaa ŋu la gɔme nyuie wu. Ne míekpɔ ŋudzedze ɖe nu si Yesu kple Yehowa wɔ na mí ŋu eye míekpɔ ale si gbegbe esia aɖe vi na mía kple míaƒe lɔlɔ̃tɔwo la, kakaɖedzi gasua mía si ɖe míaƒe etsɔmemɔkpɔkpɔa ŋu geɖe wu, eye dzi ɖoa mía ƒo be míayi edzi ado dzi va se ɖe nuwuwu.—Heb. 12:3.\n11-12. Va se ɖe fifia la, nu kawo mee míedzro?\n11 Va se ɖe fifia la, míesrɔ̃e be Aƒetɔ Ƒe Fiẽnuɖuɖua ɖoa ŋku tafevɔsaa si ŋu asixɔxɔ gã le la dzi na mí, eye egaɖoa ŋku Yesu ƒe nɔnɔme nyoameŋu siwo nye ɖokuibɔbɔ kple dzinɔameƒo hã dzi na mí. Aleke gbegbe míedaa akpee ye nye esi be Yesu, si nye míaƒe Nunɔlagã si le dziƒo, ame si xɔa míaƒe nya ɖe akɔ la, yi edzi le nɔnɔme siawo ɖem fia! (Heb. 7:24, 25) Ele be míayi edzi anɔ ŋku ɖom Yesu ƒe kua dzi nuteƒewɔwɔtɔe abe ale si wòde se na mí ene atsɔ aɖee afia be míekpɔ ŋudzedze ɖe nu nyui si wòwɔ na mí la ŋu tso dzi blibo me. (Luka 22:19, 20) Míewɔa esia le ŋkeke si dze Nisan 14 lia, si nye ŋkeke vevitɔ kekeake le ƒea me dzi la dzi.\n12 Yesu ƒe nɔnɔme nyui bubu aɖe dze le ale si Aƒetɔ Ƒe Fiẽnuɖuɖu ƒe wɔnaa le bɔbɔe la me; nɔnɔme siae ʋãe wòlɔ̃ faa ku ɖe mía ta. Esi wònɔ anyigba dzi la, amewo de dzesi nɔnɔme sia le eŋu. Nɔnɔme kae?\nYESU LƆ̃ AMEWO\n13. Aleke nya siwo le Yohanes 15:9 kple 1 Yohanes 4:8-10 la ɖɔ lɔlɔ̃ si Yehowa kple Yesu ɖe fia mí lae, eye ame kawoe woƒe lɔlɔ̃a ɖea vi na?\n13 Yesu ɖe lɔlɔ̃ gã si gbegbe le Yehowa si na mí la fia le mɔ deblibo nu le nu sia nu me. (Xlẽ Yohanes 15:9; 1 Yohanes 4:8-10.) Yesu ɖe eƒe lɔlɔ̃ gãtɔ kekeake fia mí esi wòlɔ̃ faa tsɔ eƒe agbe na ɖe mía ta. Míeɖanye amesiaminawo alo ‘alẽ bubuawo’ me tɔwo o, lɔlɔ̃ si Yehowa kple Via ɖe fia mí to tafevɔsaa dzi la ɖea vi na mí katã. (Yoh. 10:16; 1 Yoh. 2:2) Azɔ bu Ŋkuɖodziwɔna bliboa ŋutɔ hã ŋu kpɔ; eɖee fia be Yesu lɔ̃ eƒe nusrɔ̃lawo eye wòbua wo ŋu. Le mɔ ka nu?\nLɔlɔ̃ ʋã Yesu wòɖo Ŋkuɖodziwɔna aɖe si le bɔbɔe ale gbegbe be eyomedzelawo tea ŋu wɔnɛ tso ƒe alafa gbãtɔ me va de asi na egbea le nɔnɔme ɖe sia ɖe me la anyi (Kpɔ memama 14-16 lia) *\n14. Mɔ ka nue Yesu ɖe lɔlɔ̃ fia eƒe nusrɔ̃lawo le?\n14 Yesu ɖe lɔlɔ̃ fia eyomedzela amesiaminawo le mɔ sia nu be mebia tso wo si be woanɔ kɔnu sesẽ aɖe wɔm o, ke boŋ, ɖeko wòɖo wɔna bɔbɔe aɖe anyi na wo be woatsɔ anɔ ŋku ɖom yeƒe kua dzi. Esi ɣeyiɣiawo va le yiyim la, eva hiã be Yesu ƒe nusrɔ̃la amesiamina mawo nawɔ ƒe sia ƒe ƒe Ŋkuɖodziwɔnaa le nɔnɔme vovovowo me, ne wole gaxɔ me gɔ̃ hã. (Nyaɖ. 2:10) Ðe wote ŋu wɔ Yesu ƒe sea dzia? Ɛ̃, wowɔ edzi!\n15-16. Aleke nɔvi aɖewo te ŋu wɔ Aƒetɔ Ƒe Fiẽnuɖuɖua togbɔ be wonɔ nɔnɔme sesẽwo me hã?\n15 Tso ƒe alafa gbãtɔ me va de asi na egbea la, Kristotɔ vavãwo dzea agbagba be yewoaɖo ŋku Yesu ƒe kua dzi ƒe sia ƒe. Wodzea agbagba wɔa Aƒetɔ Ƒe Fiẽnuɖuɖu ƒe wɔnaa ale si woate ŋui, eye wowɔa esia ɣeaɖewoɣi le nɔnɔme sesẽwo gɔ̃ hã me. Esia ƒe kpɔɖeŋu aɖewoe nye esiwo gbɔna. Esime Nɔviŋutsu Harold King nɔ ameɖekɛgaxɔ me le China la, eya ŋutɔ to mɔ aɖe dzi wɔ Ŋkuɖodzia. Edzea agbagba wɔa Ŋkuɖodzia ƒe kpɔɖeŋunuawo le ŋuɖɔɖo me be yeagahe amewo ƒe susu ava ye ɖokui dzi o. Azɔ hã, edze agbagba bu ŋkekeawo ale si wòate ŋui be yeanya ŋkeke si tututu dzi Ŋkuɖodzia adze. Ne ɣeyiɣia de na Ŋkuɖodzia la, edzia ha, doa gbe ɖa, heƒoa Ŋɔŋlɔawo me nuƒo aɖe, togbɔ be eya ɖeka koe nɔ gaxɔa me hã.\n16 Kpɔɖeŋu bubu hãe nye esi. Nɔvinyɔnu aɖewo siwo wolé de fuwɔamesaɖa aɖe me esime Xexemeʋa Evelia nɔ edzi yim la dze agbagba wɔ Aƒetɔ Ƒe Fiẽnuɖuɖu ƒe wɔnaa, togbɔ be wonyae be ne dzɔlawo nya la, woate ŋu awu yewo gɔ̃ hã. Ke hã, esi wònye be Ŋkuɖodzia nye wɔna bɔbɔe aɖe ta la, wote ŋu wɔe le adzame. Wogblɔ be: “Míeƒo ƒu hedo togodoo, míeda kplɔ̃ vi aɖe ɖe mía titina si dzi míeɖo avɔ ɣi ɖo, eye míeda kpɔɖeŋunuawo ɖe edzi. Esi wònye be elektrikkaɖi aɖe ha mí ta la, míesi bosomikaɖi. . . . Míegbugbɔ gblɔ adzɔgbe si míeɖe na mía Fofo la be míayi edzi azã míaƒe ŋusẽ katã atsɔ aʋli Eƒe ŋkɔ kɔkɔea ta la nɛ ake.” Xɔse sẽŋu ka gbegbee nye esi woɖe fia! Eye lɔlɔ̃ gã ka gbegbee nye esi Yesu ɖe fia mí esi wòna wòle bɔbɔe na mí be míate ŋu awɔ Ŋkuɖodzia ne míele nɔnɔme sesẽwo me gɔ̃ hã!\n17. Nya kawoe míate ŋu abia mía ɖokuiwo?\n17 Esi Ŋkuɖodzia le aƒe tum la, anyo be míabia nya siawo mía ɖokui be: ‘Aleke mate ŋu asrɔ̃ lɔlɔ̃ ƒe kpɔɖeŋu si Yesu ɖo ɖi na mí la nyuie wu? Ðe mebua nye haxɔsetɔwo ƒe nuhiahiãwo ŋu wu nye ŋutɔ nye nuhiahiãwoa? Ðe media nu geɖe fũu akpa tso nɔviawo sia, alo ɖe medea dzesi woƒe ŋutetewo henya nu si woate ŋu awɔ kple nu si womate ŋu awɔ oa?’ Neva eme be míasrɔ̃ Yesu ƒe kpɔɖeŋua ɣesiaɣi eye míanye ame siwo ‘sea veve ɖe ame nu.’—1 Pet. 3:8.\nNA WÒ SUSU NANƆ NUFIAME VEVI SIAWO ŊU ÐAA\n18-19. (a) Kakaɖedzi kae ate ŋu anɔ mía si? (b) Nu kae nèɖo kplikpaa be yeawɔ?\n18 Eteƒe madidi o, magahiã be míawɔ Kristo ƒe ku ƒe Ŋkuɖodzia azɔ o. Ne Yesu ‘va’ le xaxa gãa me la, aƒo eƒe ‘ame tiatia’ mamlɛawo nu ƒu ɖe dziƒo, eye ɣemaɣi la, míadzudzɔ Ŋkuɖodziwɔnaa wɔwɔ.—1 Kor. 11:26; Mat. 24:31.\n19 Ne míedzudzɔ Ŋkuɖodziwɔnaa wɔwɔ gɔ̃ hã la, míate ŋu aka ɖe edzi be Yehowa ƒe amewo ayi edzi anɔ ŋku ɖom wɔna bɔbɔe sia dzi kple dzidzɔ, elabe enye ɖokuibɔbɔ, dzinɔameƒo, kple lɔlɔ̃ gãtɔ kekeake si amegbetɔ aɖe ɖe fia kpɔ la ƒe dzesi. Ɣemaɣi la, ɖikeke mele eme o be, ame siwo kpɔ wɔna tɔxɛ sia teƒe kpɔ la aƒo nu tso eŋu na ame siwo katã le agbe la be wòaɖe vi na wo. Gake hafi wɔna sia naɖe vi na mí fifia la, ele be míaɖoe kplikpaa be míasrɔ̃ Yesu ƒe ɖokuibɔbɔ, dzinɔameƒo kple lɔlɔ̃ si wòɖe fia. Ne míewɔe alea la, míate ŋu aka ɖe edzi be Yehowa ayra mí geɖe.—2 Pet. 1:10, 11\nNu kae Ŋkuɖodziwɔnaa fia mí tso Yesu ƒe nɔnɔme ɖedzesi si nye ɖokuibɔbɔ ŋu?\nAleke Yesu ɖe dzinɔameƒo gã fia esime wòɖo Aƒetɔ Ƒe Fiẽnuɖuɖua anyi vɔ megbe teti?\nMɔ ka nue Yesu ɖe lɔlɔ̃ gã fia le esi wòɖo wɔna bɔbɔe sia anyi?\nHADZIDZI 13 Kristo, Míaƒe Kpɔɖeŋuɖola\n^ mm. 5 Eteƒe madidi o, míade Aƒetɔ Ƒe Fiẽnuɖuɖu ƒe wɔnaa atsɔ aɖo ŋku Yesu Kristo ƒe kua dzi. Wɔna bɔbɔe sia fia nu geɖe mí tso Yesu ƒe ɖokuibɔbɔ, dzinɔameƒo kple lɔlɔ̃ ŋu. Le nyati sia me la, míadzro ale si míate ŋu asrɔ̃ nɔnɔme nyui siwo wòɖe fia la me.\n^ mm. 2 NYAMEÐEÐE: Ŋkuɖodzi nye wɔna tɔxɛ aɖe si wowɔna tsɔ ɖoa ŋku ame vevi aɖe alo nudzɔdzɔ vevi aɖe dzi.\n^ mm. 56 NU SI LE EDZI YIM LE FOTOAWO KPLE NƆNƆMETATAA ME: Nudzɔdzɔ siwo wogbugbɔ wɔ ƒe foto siwo ku ɖe nuteƒewɔla siwo le Ŋkuɖodziwɔnaa wɔm le hame aɖe me le ƒe alafa gbãtɔ me; le ƒe 1800-awo me; kple le Nazi fuwɔamesaɖa aɖe me ŋu; kpakple esi yi edzi le Fiaɖuƒe Akpata tsɛ aɖe si le nuvo, si le Anyiehe Amerika ƒe dukɔ aɖe, si me yame xɔa dzo le la me.


MA EFESOSE 6 AKP - Mabi, gɔ Bosate mare miɖe ɔso ne, - Bible Search\nMA EFESOSE 5 MA FILIPISE 1\nMA EFESOSE 6\nKumɛgɔ I Maɣese Gu Mabi Aasɛ Ngbã.\n1Mabi, gɔ Bosate mare miɖe ɔso ne, mikã mi maɣese atsue ala ngbɔ ikote sɔ miabara ne. 2Mmara ɖeakatɔ̃ mɛ iso i kaɣɛkasɛ ɔbua nɖe sɔ, “Warɛ fɔ ɔse gu fɔ ɔnyi. 3Si ialɛgu-ɔ fiɛ aasɛ ngbã dzoroo i kayi gagbe iso.”\n4Mabi mase, midaapia mi mabi sikpã, ɣɛɛ minyɔ ma iso kukaakɔ si mikpadzɛ̃ ma sɔ maawo so ɔmɔɛ̃ ɔla mabara i mmara iso lɛ kumɛgɔ i Bosate ɔte awe.\nNgbã Mɛ Ikote Sɔ Maɖabo Aasɛgu Ma Makɔse.\n5Maɖabo, mikã mi karɔ̃ iso makɔse atsue i kunigã ku iti ikpakpa ame. Mibara ngbɔ ku mi situ ɔɖuɖu lɛ Kristo mito mibara mitã. 6Iiɖe si mapia kotoo miabara isɛɛ sɔ si maɖɔɛ mi, ɣɛɛ ku mi ɔle ɔɖuɖu ne, mibara nnɛ i Ɣaa sɛ ɔɖɔɛ lɛ Kristo maɖabo awe. 7Lɛ maɖabo ne, mibara mi karabara ku isoɣɔ lɛ Bosate karabara mito mibara ne iiɖe ɔturi kare. 8Minyigi sɔ Bosate to ɔ̃atã ɔbiara kuso i karabara sɛɛ ga ɔbara ɔso, ɔɖabo aɖe o-o, iiɖe ɔɖabo aɖe o-o.\n9Makɔse, mi wũ mila mi maɖabo kukaakɔ si minyua ma ifɔ̃ ɔpia. Mitsue sɔ ngɔ nɖe mi gu ma ɔɖuɖu Ɔkɔse pia i kato, fiɛ ɔ̃ ne, ɔ̃isɛ ɔnyɔ ɔturi i katɔ̃ ɔɣɛ atɔ̃me.\nMisu Siwarã Ame Akpakpɛ̃ra Ɔɖuɖu Mipia.\n10Kawirikɔ̃ ne, mawe ɔle i Bosate gu ɔ̃ ɔle siare ame. 11Misu akpakpɛ̃ra wa ɔɖuɖu i Ɣaa ɔtã mi mipia sɔ miawo ɔta ɔya i Tsirise kasusu nyanyarĩa iso. 12Alasɔ iiɖe maturi awune boto bokpɛ̃gu, ɣɛɛ siwarã ame sile, siwarã ame mma nto maɖe iso, mma nto maɖe iso i idududu kayi ame gu ara lalaa ibara siwarã dzɛ nto sibara karabara i kato boto bokpɛ̃gu. 13Ne ɔso misu Ɣaa akpakpɛ̃ra ɔɖuɖu mipia sɔ si iyikpi nɛmɔ ɔtu mi ne, miawo ɔya teteree mikpɛ̃ kakpã misɛ miabo kawirikɔ̃ sɔ ɔle iibaro mi iso.\n14Ne ɔso miya teteree si misu ɔnukuare minyi so sisɔ, misu ara sɛɛ ibara mifu so agbegbe lɛ ibɔra nɛ masɛ masu mafu igbegbe sɔ mirɛ̃ iibaɣo kpakpɛ̃dze awe. 15Itɔ̃me Bielea nɛ nsɛ ibɔ isobuɛ si iɖe mi kakpã ikpɛ̃ ndokota mɛ miapia i iledzaso ame. 16Isu ibua i nwagbe ɔɖuɖu iso ne, mimɔɛ̃ kafɔkaɖe ga nɖe lɛ nnɛ nsɛ ifɔ akpira mila. Ne nɖe nnɛ miasu minidza Tsirise mirɛ̃ mɛ nto mitsue lɛ ɔtɔ ne. 17Misu iɖi mitɔ̃me lɛ ibɔra ikoto si misu Ɣaa itɔ̃me mila lɛ siwarã ame itekpe. 18Mitã Siwarã si sikɔ mi mila miɔkparama kayi ɔwi biara si mikarɛ Ɣaa ibuai. Nnɛgbe ɔso ne, minyɔ sɔ nrɔɔ̃ iibafɛ̃ mi, ɣɛɛ mikparama kayi ɔwi biara i Ɣaa maturi ɔɖuɖu iti.\n19Mme wũ mikparama kayi i wũ iti sɔ Ɣaa aasu ɔ̃ Itɔ̃me Bielea ɔpia me i kanya loɣɛ ku katetere loɖi awɛrɛra wa mpia i ne ame lote. 20Itɔ̃me Bielea nɛgbe ɔso loɖe katɔ̃mesɛdze atoa sɔ lorɛ i iyo ne. Mikparama kayi i wũ iti sɔ loawo ne ɔɣɛ lɛ kumɛgɔ ikote.\n21-22Loto lopia bo ɔnyii ɖɔɛse gɔ nɖe ɔɖabo sɛɛ i Bosate karabara ame fiɛ marɔ wũ Tihiko. Ɔto ɔ̃aɣere mi nnɛ loto lobara gu kumɛgɔ ise me i ngbe fiɛ ka ɔ̃apia mi ɔle ana.\n23Ɣaa gɔ nɖe bo Ɔse gu Bosate Yesu Kristo si matã mafɔɖedze ɔɖuɖu isobuɛ gu kuɖɔɛ ku kafɔkaɖe. 24Ɣaa abualɛra si awegu mma ɔɖuɖu nsɛ maɖɔɛ Bosate Yesu Kristo ku kuɖɔɛ gɔ loibaro.


Psalmowo 38 - Holy Bible [Ewe Bible 1913] - (Psa 38)\nDawid ƒe ha na ŋkuɖodzi.\nYehowa, megaka mo nam le wò dɔmedzoe me o, eye megahe to nam le wò dziku me o!\nElabena wò aŋutrɔwo ɖo agu ɖe menye, eye wò asi te ɖe dzinye.\nAgbagbeƒea ɖeke mele nye lãme o le wò dɔmedzoe la ta; ŋutilafaa ɖeke mele nye ƒuwo me o le nye nuvɔ̃ ta.\nElabena nye vodadawo gbɔ tanye, eye wole kpeyem ŋutɔ abe agba kpekpe ene.\nNye abiwo le ʋeʋẽm le tsi kplɔm yoo le nye bometsitsi ta.\nMexa gobaa, eye mebi ŋutɔ, meƒo ɖi le yiyim ŋkekeawo katã.\nElabena nye alime ʋu dzo hẽ, eye agbagbeƒea ɖeke mele nye lãme o.\nAƒetɔ, ŋkuwò me nye didiwo katã le, eye nye hũɖeɖewo meɣla ɖe wò o.\nNye dzi le totrom, nye ŋusẽ gblẽm ɖi, eye nye ŋkuwo ƒe kekeli hã megale gbɔnye o.\nNye ame lɔlɔ̃wo kple xɔ̃nyewo ƒo asa nam le nye fuwɔame la ta, eye nye ƒometɔwo tsi tre ɖe adzɔge.\nAmesiwo le nye agbe yome dim la, tre mɔ̃ nam, amesiwo le nye dzɔgbevɔ̃e dim la, le nu ƒom le gbegblẽ ŋu, eye wole alakpadada ŋu bum ŋkekeawo katã.\nMele abe tokunɔ ene, nyemesea nu o, eye mele abe aɖetututɔ, si mekea eƒe nu o la ene.\nMele abe ŋutsu, si mesea nu o, eye nyakpenyaa ɖeke mele eƒe nu me o la ene.\nElabena wò Yehowa, sinu kpɔm mele, àtɔ nam, Aƒetɔ, nye Mawu!\nElabena mele gbɔgblɔm be, womegakpɔ dzidzɔ ɖe ŋunye o; eye esi ke ɖe le nye afɔ te la, wole adegbe ƒom ɖe ŋunye.\nNye anyidzedze gbɔ megɔdidi o, eye nye vevesesewo le ŋkunye me ɖaa.\nElabena meɖe nye vodadawo fia, eye metsi dzi le nye nuvɔ̃wo ta.\nKe nye futɔwo le agbe, eye ŋusẽ le wo ŋu; amesiwo lé fum yakatsyɔ la, sɔ gbɔ.\nAmesiwo tsɔ vɔ̃ ɖo nyuie teƒe nam la, lém ɖe ke me, le esi meti nyuie yome ta.\nYehowa, megagblẽm ɖi o, nye Mawu, meganɔ adzɔge tso gbɔnye o!\nAƒetɔ, nye xɔname, netsɔ nakpe ɖe ŋunye!


Woɖe Dzi Ði Togbɔ Be Ŋɔdzi Lé Amewo Hã\nJW Nyadzɔdzɔwo, Nuto Sia Nuto\nGBE BUBU Afrikaans Albanian Amharic Argentina Tokunɔgbe Armenian Azerbaijani Belize Kriol Brazil Tokunɔgbe Bulgarian Cebuano Chichewa Chile Tokunɔgbe China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga (Malawi) Chitumbuka Croatian Czech Danish Dutch Ecuador Tokunɔgbe Estonian Eŋlisi Eʋegbe Fijian Finnish Franse Georgian German Greek Hebrew Hiligaynon Hungarian Iban Iloko Indonesian Isoko Italian Japanese Kikongo ya Leta Kinyarwanda Kirghiz Kituba Kongo Korea Tokunɔgbe Korean Lingala Lithuanian Malagasy Malay Mauritian Creole Maya Myanmar Norwegian Persian Poland Tokunɔgbe Polish Portuguese Portuguese (Portugal) Romanian Russia Tokunɔgbe Russian Serbian Serbian (Roman) Slovak Slovenian Spanish Swahili Swedish Tagalog Tetun Dili Thai Turkish Ukrainian Umbundu Uzbek Uzbek (Roman) Vietnamese Welsh Xhosa Yoruba Zulu\nNɔviŋutsu kple Nɔvinyɔnu Mudaheranwa siwo nye mɔɖelawo la dze mɔ yina dɔ me\nNɔviŋutsu Jean-Yves kple srɔ̃a Vasthie Mudaheranwa hã le asi kpem ɖe eŋu be woada dɔ na ame siwo xɔ corona dɔlékuia le Montreal le Canada. Nɔviŋutsu Mudaheranwa nye ɖɔkta si kpɔa dzitodzito me dɔlélewo ƒe nyawo gbɔ le kɔ aɖe dzi, eye Nɔvinyɔnu Mudaheranwa wɔa dɔ le kɔdzi aɖe si wokpɔa ame siwo xɔ corona dɔlékuia gbɔ le. Le ɣeyiɣi sia si me ame geɖe tsi dzi vevie le me la, Nɔviŋutsu Mudaheranwa kple srɔ̃a le ŋu ɖom ɖe Yehowa ŋu be wòado ŋusẽ yewo eye wole “dzi ƒe dzidzɔkpɔkpɔ” si ŋugbe Yehowa do la teƒe kpɔm.—Yesaya 65:14.\nNɔviŋutsu Mudaheranwa gblɔ be: “Nye dɔwɔhati geɖe le vɔvɔ̃m ale gbegbe, nyemekpɔ wo wovɔ̃ alea kpɔ o.” Nɔvinyɔnu Mudaheranwa gblɔ be: “Ðokuisinusɔsrɔ̃ le kpekpem ɖe mía ŋu ŋutɔ. Míedea ŋugble le ŋkeke mamlɛawo ƒe dzesia ŋu heɖoa ŋku edzi na mía ɖokuiwo be Yehowa li kpli mí eye magblẽ mí ɖi gbeɖe o. Gbedodoɖa hã kpena ɖe mía ŋu ale gbegbe. Hafi mayi dɔme adze dɔ gɔme la, medoa gbe ɖa eye esia nana nye dzi dzea eme.”\nNɔviŋutsu kple Nɔvinyɔnu Mudaheranwa le gome kpɔm le hame ƒe kpekpe aɖe me\nNɔviŋutsu Mudaheranwa gblɔ be: “Rwanda ye metso eye mekpɔ dukɔmeviʋa dziŋɔ ma teƒe. Le Canada afi sia la, míekpɔ nu ma tɔgbi teƒe kpɔ o, eya ta ɣeaɖewoɣi la, míeŋlɔna be be míele ŋkeke mamlɛawo me. Ne mato nyateƒe la, megava nɔa susu me nam be Yehowa ƒe ŋkekea tu aƒe nenema gbegbe o. Dɔvɔ̃a na kakaɖedzi geɖe wu va su asinye be míele ŋkeke mamlɛawo me eye ena ale si mexɔ Biblia kple Biblia me nyagblɔɖiwo dzi se la me gava sẽ ɖe edzi.”\nKakaɖedzi sia si le Nɔviŋutsu kple Nɔvinyɔnu Mudaheranwa si la kee le Yehowa ƒe amewo si le xexea me godoo, eye woɖe dzi ɖi togbɔ be dɔvɔ̃ sia le kakam hã.—Yesaya 48:18.\nƉoe Ɖe Amewo Ɖoe Ɖe Amewo Woɖe Dzi Ði Togbɔ Be Ŋɔdzi Lé Amewo Hã\nCorona Dɔlékuia Ŋuti Nyatakaka\nCorona Dɔlékuia Ŋuti Nyatakaka Evelia\nƑe 2020 Dɔdzikpɔha Ƒe Nyatakaka Etɔ̃lia


Wonaa Kpekpeɖeŋu le Afisiafi\nNyɔ! | 2001-08-08\nGBE BUBU Albanian Arabic Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse German Greek Hungarian Igbo Indonesian Italian Japanese Korean Latvian Lithuanian Norwegian Polish Portuguese Romanian Russian Sepedi Setswana Slovak Slovenian Spanish Swahili Swedish Thai Ukrainian\nBAXTER, si nye ƒe 15 vi aɖe si le kɔledzi dem wɔa eƒe Memleɖa ɣetrɔ ɖesiaɖe ŋudɔ le mɔ lédziname aɖe nu. Eɖia tsa yia ame tsitsiwo nɔƒe ɖaƒoa ha na wo eye wòƒoa wo nu ƒu wodzia ha ɖekae. Baxter ƒe nufiala gblɔ be: “Enaa aƒea me nɔlawo koa nu, kpɔa dzidzɔ, eye agbe yeye gaɖoa wo me.” Lucille si xɔ ƒe 78 hã wɔa dɔmenyonu ma ke tɔgbe. Emaa nuɖuɖu na dɔwuitɔwo eye wòyia kɔdzi ɖasrãa dɔnɔ siwo tsi akogo kpɔna. Lucille xɔlɔ̃ aɖe gblɔ tso eŋu be: “Ne hiahiã aɖe li eye wòate ŋu awɔ nane tso eŋu la, èwɔnɛ.”\nWoɖe Lɔlɔ̃nu Faa Dɔwɔwɔ Gɔme\nAgbenɔnɔ ŋuti nukpɔsusu sia si nye—‘Tsɔ ɖokuiwò na ne hiahiã li’—le ame miliɔn geɖe si le xexeame godoo. Wonaa kpekpeɖeŋu le xɔtudɔwɔƒewo kple ɔfiswo, adzɔnuwɔƒewo, dɔnɔdzikpɔƒewo, aʋasilawo ƒe asaɖawo me, aƒemanɔsitɔwo ƒe nɔƒewo, dzotsidɔwɔƒewo, hiãtuamegbɔkpɔƒewo, lãwo gbɔ kpɔƒewo, kple teƒe bubuwo. Wowɔa dɔ le teƒe ɖesiaɖe kloe! Wozãa woƒe ŋutetewo le dɔwɔna siwo ƒe ɖewoe nye avawo tutu kple gabiabia me kpakple le vidzĩ siwo wotsɔ ƒu gbe dzi kpɔkpɔ kple beléle na dɔnɔ siwo ƒe dɔléle awu wo me. Wonye lɔlɔ̃nu faa dɔwɔlawo—amesiwo ƒe dɔwɔnawo ɖea vi na amesiwo hiã tu.\nWoɖe lɔlɔ̃nu faa dɔwɔwɔ gɔme be enye “tamesusu deŋgɔ si wotsɔ de dɔwɔwɔ me.” Elɔ nɔnɔme siwo nye kuku ɖe tameɖoɖo aɖe ŋu, ɖokuitsɔtsɔsavɔ gbɔgbɔ, teƒeɖoɖo maxɔmaxɔ, kple ɖokuitɔmadimadi ɖeɖefia ɖe eme. Lɔlɔ̃nu faa dɔwɔla eve aɖewo siwo wɔ dɔ ɣeyiɣi didi gblɔ be: “Lɔlɔ̃nu faa dɔwɔwɔ [nye] mía ɖokui tsɔtsɔ ke: míaƒe ɣeyiɣi, míaƒe asiwo kple afɔwo, míaƒe aɖaŋu, míaƒe ŋutete si míatsɔ akpe ɖe amewo ŋu, aɖaŋu si le mía si ɖe kuxiwo gbɔ kpɔkpɔ ŋu, nusi míenya le dɔ ŋu.” Dzidzɔtɔe la, nunana alea ɖea vi na lɔlɔ̃nu faa dɔwɔlaawo ŋutɔ hã.—Kpɔ aɖaka si nye “Eɖea Vi na Lɔlɔ̃nu Faa Dɔwɔlawo Hã.”\nWole Agbɔ Sɔm—Hiahiã la Le Dzidzim Ðe Edzi\nAmesiwo ade miliɔn 100 ye wɔa lɔlɔ̃nu faa dɔwo le United States—eye woƒe xexlẽmea le dzidzim ɖe edzi ɣesiaɣi. Kathleen Bethrens si nye lɔlɔ̃nu faa dɔwɔha si nye New York Cares (New York Tsɔ Ðe Le Eme) ƒe dɔnunɔlagã gblɔ na Nyɔ! ŋlɔla aɖe nyitsɔ laa be: “Míaƒe habɔbɔa le ta kekem kabakaba ŋutɔ. Le ƒe si va yi ɖeɖe me la, lɔlɔ̃nu faa dɔwɔla 5,000 ye va kpe ɖe míaƒe dɔwɔhaa ŋu.” Europatɔwo ƒe lɔlɔ̃nu faa dɔwɔhawo hã le dzidzim ɖe edzi alea ke. Le kpɔɖeŋu me le France la, lɔlɔ̃nu faa dɔwɔlawo nɔa dzidzim ɖe edzi alafa memama 6 le ƒe blave siwo va yi ƒe ƒe ɖesiaɖe me. Ke hã alesi lɔlɔ̃nu faa dɔwɔla hiã dzi meɖe kpɔtɔ o. Ke boŋ Dukɔ Ƒoƒuawo ƒe Lɔlɔ̃nu Faa Habɔbɔ (si nye Dukɔ Ƒoƒuawo ƒe alɔdze aɖe) gblɔ be ne woabu alesi nɔnɔmea le le xexeame godoo la, “lɔlɔ̃nu faa dɔwɔlawo ƒe dɔwɔnawo hiã egbea geɖe ŋutɔ wu ɣeyiɣi ɖesiaɖe.” Blemanudzraɖoƒe dzikpɔla aɖe gblɔ be: “Lɔlɔ̃nu faa dɔwɔlawo dzie míaƒe dɔa nɔ te ɖo.”\nKe hã nɔnɔme masɔmasɔ aɖe li. Togbɔ be dɔnunɔlawo, dɔmemegãwo, kple dɔdzikpɔla siwo wɔa dɔ kple lɔlɔ̃nu faa dɔwɔlawo bua amesiawo be “woxɔ asi abe sika ene hã la,” ame geɖe mekpɔa ŋudzedze ɖe woƒe dɔ akpa gãtɔ ŋu o. Bene woadze egɔme atrɔ nɔnɔmea la, Dukɔ Ƒoƒuawo ɖoe be yewoazã ƒe 2001 atsɔ ahe amewo ƒe susu ɖe dɔ siwo wɔm lɔlɔ̃nu faa dɔwɔlawo le ŋu. Aɖaka si nye “Dukɔwo Dome Ƒe na Lɔlɔ̃nu Faa Dɔwɔlawo” ƒo nu tso taɖodzinu siwo gbɔ Dukɔ Ƒoƒuawo kpɔ mɔ be yewoaɖo la ŋu.\nGake fifia la, nu geɖe le tɔtrɔm le lɔlɔ̃nu faa dɔwɔwɔ ŋu si va zu kuxi na lɔlɔ̃nu faa dɔwɔlawo kple amesiwo kpɔa woƒe dɔwo dzi siaa. Togbɔ be ele nenema hã la, ame geɖe gakpɔtɔ le xexeame godoo siwo le klalo be yewoatsɔ yewo ɖokuiwo ake hena ame bubuwo ƒe nyonyo. Nukae ʋãa wo be wowɔa nusia? Nukae dona tsoa woƒe agbagbadzedzewo me? Eye nukae woate ŋu awɔ na wò le agbe me?\n[Aɖaka/Nɔnɔmetata si le axa 14]\nEɖea Vi na Lɔlɔ̃nu Faa Dɔwɔlawo Hã\nMichael si nye ɣeyiɣi kpui aɖe ƒe lɔlɔ̃nu faa dɔwɔla gblɔ be: “Agbagbadzedze be makpe ɖe amewo ŋu na teƒeɖoɖo nyuitɔ kple esi ŋu gɔmesese kple dzidzɔkpɔkpɔ lem wu esi mavu ɖe nye ŋutɔ ƒe dɔwo wɔwɔ ŋu.” Menye Michael ɖeɖekoe sena le eɖokui me nenema o. Dukɔ Ƒoƒuawo ƒe Lɔlɔ̃nu Faa Dɔwɔlawo ƒe dɔdzikpɔlagã, Sharon Capeling-Alakija gblɔ be: “Le xexeame godoo la, amesiwo . . . wɔa lɔlɔ̃nu faa dɔwo nya viɖe siwo gbegbe wokpɔna la nyuie.” Ðk. Douglas M. Lawson, amesi bi le lɔlɔ̃nu faa dɔwo ŋu nyawo me ʋu eme be numekulawo kpɔe be “le gaƒoƒo ʋɛ aɖe ƒe lɔlɔ̃nu faa dɔ wɔwɔ me la, dɔwɔla la ƒe nuwɔna kple tamesusu ƒe nyonyome gaɖɔa ʋu ɖe edzi ale gbegbe be woda ŋkɔ ɖe nɔnɔme sia dzi be ‘Kpekpeɖeŋunala ƒe Dzidzɔ.’” Eye menye ɣeyiɣi kpui aɖe koe “kpekpeɖeŋunala ƒe dzidzɔ” sia nɔa eme o. Numekula siwo le Cornell Yunivɛsiti le United States lé ŋku ɖe ameha aɖe ŋu ƒe 30 kple edzivɔ eye wode dzesii be “amesiwo wɔa lɔlɔ̃nu faa dɔwo nɔa dzidzɔkpɔkpɔ kple lãmesẽ me wu amesiwo mewɔnɛ o.” Dzidzɔtɔe la, Biblia gblɔ be: “Dzidzɔ geɖe le nana me wu xɔxɔ.”—Dɔwɔwɔwo 20:35, NW; Lododowo 11:25.\nDukɔwo Dome Ƒe na Lɔlɔ̃nu Faa Dɔwɔlawo\nLe November 20, 1997 dzi la, Dukɔ Ƒoƒuawo ƒe Sewɔtakpekpea ɖe gbeƒã ƒe 2001 be enye “Dukɔwo Dome Ƒe na Lɔlɔ̃nu Faa Dɔwɔlawo” (IYV 2001). Le Dukɔ Ƒoƒuawo ƒe nya nu la, taɖodzinu ene gbɔe wòle na wo be woaɖo le ƒea me.\nŊudzedzekpɔkpɔ ɖe wo ŋu geɖe wu Wode dzi ƒo na dziɖuɖuwo be woade bubu lɔlɔ̃nu faa dɔwɔlawo ƒe vevienyenye ŋu ale be woalé ŋku ɖe nusiwo wote ŋu wɔ ŋu aŋlɔe da ɖi eye woana nunanawo lɔlɔ̃nu faa dɔwɔla siwo ƒe dɔwɔnawo ɖe dzesi.\nAlɔdodoe geɖe wu Woxlɔ̃ nu dukɔwo be woade lɔlɔ̃nu faa dɔwɔwɔ ƒe dzi ƒo, ale be le kpɔɖeŋu me, amewo nawɔ lɔlɔ̃nu faa dɔwo ɖe asrafodɔ teƒe alo be woaɖe wo le adzɔxexe aɖewo me.\nNyatakaka ƒe kadodowo Wokpe nyadzɔdzɔgblɔlawo be woakpe asi ɖe lɔlɔ̃nu faa dɔwɔlawo ŋu geɖe wu to nyatakaka tso dɔ nyui siwo wowɔ ŋu me. Awɔe be woate ŋu akpɔ dɔ ma agawɔ bɔbɔe, “bene nuto aɖeke makpe fu le eɖokui si le dɔ ma ke wɔwɔ ŋu o.”\nDɔawo ɖeɖe ɖe go Wode dzi ƒo na lɔlɔ̃nu faa habɔbɔwo be woawɔ ɖoɖo aɖe woƒe dɔwɔnawo afia le dutoƒo bene amewo nanya vi siwo ɖem lɔlɔ̃nu faa dɔwɔwɔ le na nutoa me tɔwo.\nDukɔ Ƒoƒuawo le mɔ kpɔm be “Ƒe 2001 Dukɔwo Dome Ƒe na Lɔlɔ̃nu Faa Dɔwɔlawo” ana woabia kpekpeɖeŋu geɖe wu tso lɔlɔ̃nu faa dɔwɔlawo si, be ame geɖe wu atsɔ wo ɖokui ana be yewoawɔ lɔlɔ̃nu faa dɔwo, kple be amewo ana ga kple kpekpeɖeŋunu geɖe bene lɔlɔ̃nu faa habɔbɔwo natsɔ akpɔ amewo ƒe nuhiahiã siwo le dzidzim ɖe edzi gbɔe. Dziɖuɖu 123 ye de nu eme le alɔ dom Dukɔ Ƒoƒuawo ƒe taɖodzinu siawo gbɔ kpɔkpɔ.\nƉoe Ɖe Amewo Ɖoe Ɖe Amewo Wonaa Kpekpeɖeŋu le Afisiafi\ng01 8/8 axa 13-15\nFuléle Le Nu Gblẽm Le Xexeame Katã\nNusiwo Gbɔ Fuléle Tsona\nFulélenuwɔnawo Nu Tsitsi\nDɔxɔleameŋuwo—Wogblẽa Nu Gake Woate Ŋu Axe Mɔ na Wo\nLɔlɔ̃nu Faa Dɔwɔlawo Le Dɔ Dzi\nLɔlɔ̃nu Faa Dɔ si Ŋu Viɖe Mavɔ Le\nAleke Gbedodoɖa Ate Ŋu Akpe Ðe Ŋunyee?\nMarabou—Xe si Ŋu Wobua Vɔ̃ Ðo Madzemadzee\nAmekae Nye Kristo ƒe Futɔ La?


GBE BUBU Eʋegbe Igbo Papiamento (Curaçao) Samoan\nEtso Nyɔ! ƒe nuŋlɔla si le Colombia gbɔ\nƑE ALAFA 16 lia me Spaintɔ aʋadziɖulawo mekpɔ etɔgbe kpɔ o. Eƒe lolome kple dzedzeme le abe paya gã ene, gake eƒe amadede kpɔtɔ nyea gbemu ne eɖi hã. Eŋutitsro le bɔlɔbɔlɔ hezrɔ̃, eye wòʋẽna ɖe ƒomevii. Mlɔeba la, wova yɔe le Eŋlisigbe me be avocado (si nye paya), si woɖe tso Aztekgbe me nya ahuacatl me.\nMartín Fernández de Enciso ye tsɔ paya yi Europa nutowo me zi gbãtɔ le ƒe 1519 me. Enciso kpɔ atikutsetsea le afisi nye Santa Marta, Colombia fifia, le Spaintɔwo ƒe mɔzɔzɔ yi Anyiehe Amerika zi gbãtɔawo dometɔ ɖeka me. Le anyigbayeyedidi ƒe ƒe mawo me la, Europatɔwo ɖɔ nuɖuɖu yeye geɖe kpɔ zi gbãtɔ, le paya megbe, siwo dome chocolate, bli, kple yevute hã nɔ.\nGake nuɖuɖu mawo dometɔ aɖeke menye nu yeye ŋutɔŋutɔ o. Amesiwo le Ɣetoɖoƒe Nuto siwo me yame ƒe dzoxɔxɔ nu mesẽ le akpa o nya wo eye woɖua wo ƒe alafawoe nye sia. Amesiwo nɔ nutoawo me gbã la dometɔ aɖewo dea asixɔxɔ paya ŋu ale gbegbe be wozãnɛ wònyea nunana na alɔlélawo eye wotsɔnɛ doa dzaa na amedzrowo hã.\nEgbea la, wodea payagble le teƒe geɖe siwo yame ƒe dzoxɔxɔ nu sẽ le alo afisiwo dzoxɔxɔ nu mesẽ le tututu o, siwo dome Australia, Israel, Kenya, New Zealand, North kple South America, kpakple Philippines hã le. Enye anyigba xɔdzowo dzi tikutsetse vevi siwo ade 20 siwo wotsɔ tsaa asi le xexeame katã la dometɔ ɖeka.\nGake paya ƒomevi vovovowo kaka ɖe Amerika nyigba xɔdzowo dzi, wo dometɔ aɖewo ƒe lolome le abe koklozi ene eye ɖewo lolo abe adzametre si melolo akpa o, si ade kilogram 1.8 ene. Woƒe amadede te ŋu toa vovo, tso gbemu dzi va ɖo amadede si biã dzi, eye ɖewo ƒe ŋuti le ƒlatsaƒlatsa eye ade mele wo me o, eye bubuwo tɔ hã le falɛfalɛ hezrɔ̃. Gake woate ŋu ade payagble atrɔ asi le wo ŋu bene payawo ƒe dzedzeme kple nyonyome nanye ɖeka tɔgbe.\nNe payatiawo ƒo se la, wo me yɔna kple seƒoƒo aŋutiɖiɖi akpe geɖe. Gake seƒoƒo siawo dometɔ 1 le 5,000 me koe va zua paya. Nane si le seƒoƒo siawo ŋu si mebɔ o ye nye be akpa si wɔa ʋuʋudedi si naa ati te ŋu tsena kple akpa si kena xɔa ʋuʋudedia siaa le wo dometɔ ɖesiaɖe ŋu. Esia ate ŋu ana wòatse ku le eɖokui si hafi, ne menye asitɔtrɔlenuŋumɔnu wɔnuku aɖee le payatia me si wɔnɛ be akpa eve siawo wɔa dɔ le ɣeyiɣi vovovowo me o.\nEyata ati aɖewo ƒe seƒoƒowo kena ɖi hexɔa ʋuʋudedi ne ɣe dze le ŋdi me, eye wotuna le ɣeɖota. Emegbe seƒoƒo siawo ke gakena heʋuʋua seƒoƒo ŋu ʋuʋudediwo le fiẽ me. Ati bubu siwo le nuto ma me ya ʋuʋua ʋuʋudedi ne ɣe dze eye wokena xɔa ʋuʋudedi le fiẽ boŋ. Kutsetse dzea egɔme ne ati si le seƒoƒo ŋu ʋuʋudedi wɔm gogo ati si le ʋuʋudedi xɔm le ɣeyiɣi ma ke me. Anyiwo alo nudzodzoe bubuwo hã wɔa akpa vevi aɖe le ʋuʋudedi lɔlɔ tso ati aɖe me yi bubu me me. Eyata nuwɔwɔ aduadu ƒe kadodo nyadri aɖe le ɣe ƒe keklẽ, dzoxɔxɔ, nudzodzoewo, ya, kple teƒe si wole dome si wɔnɛ be atikutsetse sia tsena.\nNunyiame le Eme eye Eɖea Vi Geɖe\nNunyiame le paya me ŋutɔ, protein, riboflavin, niacin, potassium, kple vitamin C, sɔ gbɔ ɖe eme ŋutɔ. Wogblɔ be ne mede ɖeke o hã la, vitamin 11 kple ŋutilãtuɖonu 14 ya teti le eme. Le Central America ƒe akpa aɖewo la, wobua paya ɖuɖu kple akpɔnɔ siwo me wode lãtutui, be enye nuɖuɖu adodoe. Ami geɖe hã le paya me, eye eƒe ami de sɔsɔ ge kple amiti ƒe ami le go sia me be ami matomato si le kpekẽ ye le eme. Wozãna eƒe ami tsɔ wɔa adzalẽ kple atsyɔ̃ɖomiwo hãe.\nViɖe le payati ƒe akpa ɖesiaɖe kloe ŋu. Wotsɔa atia doa dzoe. Wozãna eƒe ku tsɔ dea ama avɔ le South America, le esi tsi si le kua me ɖina ɖe nu me ɖikaa ta. Le Philippines ƒe akpa aɖewo la, wozãna eƒe aŋgbawo tsɔ wɔa tii. Wogblɔ be woate ŋu azã atia ƒe akpa atsɔ ade ama lãgbalẽe.\nAtikutsetsea Ƒeƒle Kple Eɖuɖu\nNe èyi be yeaƒle paya le asime la, mègatsɔ woƒe ŋutitsro ƒe amadede akpɔ woƒe ɖiɖime o, elabena paya ƒomevi vovovoawo ƒe amadede to vovo. Mia atikutsetsea vie kpɔ. Ne ebɔbɔ vie la, ke eɖi. Ele be woada paya ɖe teƒe si mexɔ dzo akpa o, si ya ƒona tona nyuie, eye àte ŋu ana wòaɖi kaba ne èbla wo ɖe pepa me. Woate ŋu ade wo nufamɔ̃ me, ne wofee megbe gɔ̃ hã. Dɔŋutitsi fiafiã ɖe eme le efefe megbe ana be eme mabiã ne wodae ɖi o.\nAme geɖe lɔ̃a paya ɖuɖu kple aŋutiwo alo tomato. Woate ŋu ana woalé aɖe nyuie ne wotsɔ nuvivinu alo nuʋeʋĩwo de eme. Tsɔ kpe ɖe eŋu la, paya léa aɖe nyuie ne wotsɔe ɖu bɔlu alo agalã, eye woate ŋu ade paya salad vovovowo me. Ame aɖewo tsɔnɛ tsakana kple atikutsetse bubuwo tsɔ wɔa nunono nyui aɖee.\nNe wotsɔ paya tsaka kple nuɖuɖuvivinuwo kpakple atadiwɔnu bubuwo tsɔ ɖu akpɔnɔe la, eléa aɖe nyuie ŋutɔ. Gake esi dzi mele be míaŋe aɖaba aƒui o ye nye guacamole si ame geɖe meƒoa asi o, si wotsɔa paya, tomato, sabala, atadi mumu, kple nuɖuɖuvivinuwo wɔe. Woate ŋu atsɔ atikutsetsea aɖu nuɖuɖu siwo woɖa hã, wòanye nuɖuɖua ƒe akpa aɖe. Le ema gome la, wotsɔnɛ kpena ɖe nuɖuɖua ŋu ne nua bi vɔ be dzoxɔxɔ nagaɖo eme o.\nÐewohĩ paya nye wò nuɖuɖu ƒe akpa vevi aɖe xoxo. Gake le xexeame ƒe akpa aɖewo la, anye atikutsetse dzroame tɔxɛ aɖe si mebɔ o. Ne mèɖu paya kpɔ o la, nukata màɖɔe akpɔ ne èva ke ɖe ɖe ŋu ɣebubuɣi o. Àkpɔe be atikutsetse sia si me nunyiame vovovowo le la vivina hã nyateƒe!\nƉoe Ɖe Amewo Ɖoe Ɖe Amewo Paya—Atikutsetse si me Wokpɔa Nu Vovovowo Tsona Vavã!\ng00 1/8 axa 30-31


‘Kpɔ dzidzɔ le wò ɖekakpui me srɔ̃ ŋu. Nukaŋuti nyɔnu tutɔ ana nanɔ ya mum?’—LODODOWO 5:18, 20.\n1, 2. Nukata woate ŋu agblɔ be ŋutsu kple srɔ̃a dome lɔlɔ̃ si woɖena fiana toa gbɔdɔdɔ me la nye yayra?\nBIBLIA te ŋu gblɔa gbɔdɔdɔ ƒe nyawo tẽ ne ehiã. Lododowo 5:18, 19 gblɔ be: “Wò vudo anye yayra, eye àkpɔ dzidzɔ le wò ɖekakpui me srɔ̃ ŋu, eya, si nye zinɔ dzeameŋu kple sãde nyo la, eƒe no nemu wò, eye eƒe lɔlɔ̃ nena nanɔ ya mum ɖaa.”\n2 Nusi woyɔ le afisia be “vudo” la nye kpɔɖeŋu na nusi naa gbɔdɔdɔ ɖia kɔ na ame. Enye yayra le susua nu be ŋutsu kple srɔ̃a dome lɔlɔ̃, si woɖena fiana toa gbɔdɔdɔ me, eye wòmua wo la nye nunana tso Mawu gbɔ. Ke hã, srɔ̃tɔwo ɖeɖe dzaa koe wòle be woakpɔ gome le vivisese sia me. Eyata blema Israel Fia Salomo, amesi ŋlɔ Lododowo, bia be: “Vinye, nukaŋuti nyɔnu tutɔ ana nanɔ ya mum, eye nakpla asi kɔ na dutanyɔnu?”—Lododowo 5:20.\n3. (a) Nublanuinya kae dzɔna le srɔ̃gbenɔnɔ aɖewo me? (b) Aleke Mawu bua ahasiwɔwɔe?\n3 Le ŋutsu kple nyɔnu ƒe srɔ̃ɖegbe la, wokaa atam vevi aɖe be yewoalɔ̃ yewo nɔewo ahawɔ nuteƒe na yewo nɔewo. Ke hã, ahasiwɔwɔ va gblẽa srɔ̃gbenɔnɔ geɖe me. Le nyateƒe me la, esi numekula aɖe wɔ numekuku vovovo 25 tso srɔ̃tɔwo ŋu la, eva kpɔe be “srɔ̃nyɔnu 25 le alafa me kple srɔ̃ŋutsu 44 le alafa me la dɔ kple amesiwo menye wo srɔ̃wo o.” Apostolo Paulo gblɔ be: ‘Migana woable mi o, ahasiwɔlawo kple trɔ̃subɔlawo kple matrewɔlawo kple hadzelawo kple ŋutsu siwo dɔna kple ŋutsuwo, manyi Mawufiaɖuƒe la ƒe dome o.’ (Korintotɔwo I, 6:9, 10) Ðikeke aɖeke mele esia ŋu o. Nuvɔ̃ gã aɖee ahasiwɔwɔ nye le Mawu ŋkume, eye ele be tadeagula vavãwo nanɔ ŋudzɔ ɖe nuteƒemawɔmawɔ na wo srɔ̃wo ŋu. Nukae akpe ɖe mía ŋu be ‘bubu nanɔ srɔ̃ɖeɖea me eye srɔ̃ɖeba la nagaƒo ɖi o?’—Hebritɔwo 13:4.\nKpɔ Nyuie le Dzi Alakpatɔ Ŋu\n4. Aleke wòate ŋu adzɔe be srɔ̃tɔ Kristotɔ nadze ahiã ame bubu le srɔ̃a megbee?\n4 Le xexe sia si me agbeƒaƒãnɔnɔ bɔ ɖo egbea me la, ame geɖe to “ŋku, siwo yɔ taŋ kple ahasiwɔwɔ, eye nuvɔ̃wɔwɔ metea ŋu ɖia kɔ na wo o.” (Petro II, 2:14) Wodɔna kple amesiwo menye wo srɔ̃wo o faa. Le dukɔ aɖewo me la, nyɔnu gbogbo aɖewo zu dɔmedelawo, eye ŋutsu kple nyɔnuwo ƒe dɔwɔwɔ le teƒe ɖeka wɔe be ahiãdzedze le ɔfiswo va le bɔbɔe ŋutɔ. Azɔ hã, Internet dzi kadodomɔnuwo wɔe be wòva le bɔbɔe na amesiwo kpea ŋu vevie gɔ̃ hã be woadze ahiã amewo le adzɔge. Mɔ̃ sia ɖea srɔ̃tɔ geɖe le woƒe manyamanya me.\n5, 6. Aleke nyɔnu Kristotɔ aɖe wɔ va ɖo nɔnɔme aɖe si ate ŋu ado afɔkui la mee, eye nukae míesrɔ̃ tso esia me?\n5 Bu alesi Kristotɔ aɖe si míayɔ be Mary wɔ ge ɖe nɔnɔme aɖe si na wòde gbɔdɔdɔ ƒe agbegbegblẽ nɔ ge kloe me la ŋu kpɔ. Srɔ̃a, si menye Yehowa Ðasefo o la, metsɔa ɖeke le eƒe ƒomea me boo o. Mary gblɔ be ƒe aɖewo do ŋgɔ la, ye do go ye srɔ̃ ƒe dɔwɔhati aɖe. Nɔnɔme nyui nɔ ŋutsua si, eye emegbe la, eva di be yeanya nu geɖe tso subɔsubɔha si me yele la ŋu. Mary gblɔ be: “Edoa vivi ɖe ame ŋu ale gbegbe, srɔ̃nye ya mele nenema kura o.” Eteƒe medidi o lɔlɔ̃ aɖe va ɖo Mary kple srɔ̃a ƒe dɔwɔhati sia dome. Mary ƒe susu koe nye be: “Nyemewɔ ahasi o, azɔ hã, ŋutsua di be yeanya nu geɖe tso Biblia ŋu. Ðewohĩ mate ŋu akpe ɖe eŋu.”\n6 Gake hafi lɔlɔ̃ si ɖo Mary kple ŋutsua dome nayi wo kplɔ ge ade ahasiwɔwɔ me la, enyɔ le eɖokui me. (Galatiatɔwo 5:19-21; Efesotɔwo 4:19) Eƒe dzitsinya te fu ɖeɖe nɛ, eye wòwɔ asitɔtrɔwo. Nusi dzɔ ɖe Mary dzi la ɖee fia be “ame ƒe dzi la, alakpatɔ wònye wu nuwo katã, nu gbegblẽ wònye.” (Yeremya 17:9) Biblia ɖo aɖaŋu na mí be: ‘Míadzɔ míaƒe dzi ŋu wu nuwo katã, elabena eya me agbe tsona.’ (Lododowo 4:23) Aleke míate ŋu awɔ esiae?\n‘Nunyala Ɣlaa Eɖokui’\n7. Ne míele kpekpem ɖe ame aɖe si le srɔ̃ɖekuxiwo me tom ŋu la, Ŋɔŋlɔawo ƒe aɖaŋuɖoɖo kawo dzi wɔwɔe akpɔ mía ta?\n7 Apostolo Paulo ŋlɔ bena: “Amesi ke susuna be, yele tsitre la, nakpɔ nyuie, bena wòagadze anyi o.” (Korintotɔwo I, 10:12) Eye Lododowo 22:3 gblɔ be: “Nunyala kpɔa dzɔgbevɔ̃e, eye wòɣlaa eɖokui.” Le esi teƒe be nàbui be, ‘Naneke madzɔ ɖe dzinye o la,’ ade dziwò wu be nànɔ ŋudzɔ ɖe nɔnɔme siwo ate ŋu akplɔ wò ade kuxi me la ŋu boŋ. Le kpɔɖeŋu me, nenye ŋutsue nenye la, megadzɔ be wò koe anye amesi anɔ akɔ fam na srɔ̃nyɔnu aɖe si le srɔ̃ɖeɖe me kuxiwo me tom la o, eye nenema kee wòle le nyɔnu hã gomee. (Lododowo 11:14) Gblɔ nɛ be anyo be wòaƒo nu tso kuxia ŋu kple srɔ̃ŋutsua, alo nyɔnu Kristotɔ tsitsi aɖe si ƒe didie nye be woƒe srɔ̃ɖeɖea nadze edzi, alo na hamemegãwo, eye nenema kee wòle be nyɔnuwo hã nawɔe. (Tito 2:3, 4) Yehowa Ðasefowo ƒe hamemegãwo ɖoa kpɔɖeŋu nyui le go sia me. Ne ehiã be hamemegã aɖe nagblɔ nyaa aɖe na nyɔnu Kristotɔ aɖe ɖeɖe dzaa ko la, wonɔa ŋkukpɔƒe hafi wògblɔnɛ nɛ—ete ŋu nyena le Fiaɖuƒe Akpata me faa.\n8. Ŋuɖɔɖo kae hiã le dɔwɔƒe?\n8 Le dɔwɔƒe kple teƒe bubuwo la, nɔ ŋudzɔ ɖe nusiwo ana be mia kple ame aɖe dome nava nɔ kplikplikpli la ŋu. Le kpɔɖeŋu me, dɔ wɔwɔ kplikplikpli kple amesi menye srɔ̃wò o le kpakpã vɔ megbe ate ŋu akplɔ wò ade tetekpɔ me bɔbɔe. Abe srɔ̃ŋutsu alo srɔ̃nyɔnu ene la, ele be nàto wò nuƒoƒo kple nuwɔna dzi ana woanyae nyuie be yemedi ahiãdzedze nuwɔna aɖeke kura o. Esi nènye amesi sroa Mawu ɖa ta la, màdi be yeahe amewo ƒe susu ɖe ɖokuiwò ŋu madzemadzee to ahiãmoɖoɖo me loo alo to awudodo kple dzadzraɖo si mesɔ o me o. (Timoteo I, 4:8; 6:11; Petro I, 3:3, 4) Srɔ̃wò kple viwo ƒe fotowo dada ɖe wò dɔwɔƒea ate ŋu anɔ ŋku ɖom edzi na wò kple ame bubuwo be yeƒe ƒomeae le vevie na ye wu. Ðoe kplikpaa be yemado ahiãdzedze ƒe nuwɔna aɖeke ɖe ame aɖeke gbɔ—alo aɖe mɔ woadoe ɖe ye gbɔ o.—Hiob 31:1.\n“Mia Kple Nyɔnu, si Nèlɔ̃na la, Miɖu Agbe”\n9. Nudzɔdzɔ kawoe ate ŋu ana lɔlɔ̃ nava ɖo amesiwo menye srɔ̃tɔwo o la dome si ate ŋu akplɔ wo ade agbegbegblẽnɔnɔ me?\n9 Be míanɔ ŋudzɔ ɖe dzi la ŋu lɔ nu geɖe ɖe eme wu asa ƒoƒo na nɔnɔme siwo ate ŋu ado afɔku ame ko. Ne lɔlɔ̃ va le srɔ̃tɔ aɖe me ɖom ɖe amesi menye srɔ̃a o ŋu la, esia ate ŋu anye dzesi be ŋutsua kple srɔ̃a mele ɖeke tsɔm le eme na wo nɔewo o. Ðewohĩ ŋutsua mebua srɔ̃a ɖe ɖeke me o, alo be nyɔnua nɔa vodada dim le ŋutsua ŋu ɣesiaɣi. Kaka woakpɔ la, nɔnɔme si tututu dim wole be wòanɔ yewo srɔ̃ si hafi la enye ma le ame aɖe si—le dɔme loo alo le Kristo-hamea me. Eteƒe madidi o xɔlɔ̃wɔwɔ ɖoa woa kple amesiawo dome eye xɔlɔ̃ yeye sia wɔwɔ va nɔa kplikplikpli ale gbegbe be wòate ŋu akplɔ wo ade agbegbegblẽnɔnɔ me. Nu tsɛ siawo siwo dzɔna tsiana ɖe enu la ɖo kpe Biblia ƒe nyateƒenya sia dzi be: “Wotea amesiame kpɔna, ne eya ŋutɔ ƒe nudzodzro henɛ, eye wòblenɛ.”—Yakobo 1:14.\n10. Aleke srɔ̃ŋutsu kple srɔ̃nyɔnuwo ate ŋu ana woƒe ƒomedodo me nasẽ ɖe edzii?\n10 Le esi teƒe be srɔ̃ŋutsuwo kple srɔ̃nyɔnuwo nadi be yewoaɖi kɔ na yewoƒe didiwo—eɖanye be ame aɖe nalɔ̃ yewo loo, anye yewo xɔlɔ̃ loo, alo anye amesi ŋu yewoaziɔ ɖo le kuxi sesẽwo me o—le srɔɖeɖea godo la, anyo boŋ be woadze agbagba vevie be yewo kple yewo srɔ̃wo dome ƒomedodoa me nasẽ ɖe edzi wu. Eyata, midze agbagba ɖesiaɖe be mianɔ nuwo wɔm ɖekae eye miaku ɖe mia nɔewo ŋu. Mide ŋugble le nusi miekpɔ le mia nɔewo ŋu si na mielɔ̃ mia nɔewo la ŋu. Midze agbagba miana alesi miedoa vivi ɖe mia nɔewo ŋui la me nagasẽ ɖe edzi. Mide ŋugble le esime miekpɔa dzidzɔ ɖekae la ŋu. Mido gbe ɖa na Mawu le nyaa ŋu. Hakpala Dawid ɖe kuku na Yehowa be: “Mawu, wɔ dzi dzadzɛ aɖe nam, eye nade gbɔgbɔ yeye, si li ke la, menye!” (Psalmo 51:12) Ðoe kplikpaa be ‘mia kple nyɔnu, si nèlɔ̃na la, miaɖu agbe le miaƒe agbenɔnɔ ƒe ŋkekewo katã, si Mawu tsɔ na mi le ɣea te la me.’—Nyagblɔla 9:9.\n11. Akpa kae sidzedze, nunya, kple nugɔmesesename wɔna le ŋusẽdodo srɔ̃ɖeɖe me?\n11 Nusi dzi mele be miaŋe aɖaba ƒui o le ŋusẽdodo srɔ̃ɖeɖea me enye alesi wòhiã be miawɔ sidzedze, nunya, kple nugɔmesesename ŋudɔe. Lododowo 24:3, 4 gblɔ be: “Nunya wotsɔna tua xɔe, gɔmesese wotsɔna lia kee, eye sidzedze wotsɔna dea kesinɔnu nyui vovovowo . . . xɔwo me taŋtaŋ.” Nu nyui siwo nɔa aƒe si me dzidzɔ le me taŋtaŋ la dometɔ aɖewo nye lɔlɔ̃, nuteƒewɔwɔ, mawusosroɖa, kple xɔse. Ebia be sidzedze nasu ame si bene wòate ŋu atu nɔnɔme siawo ɖo. Ekema ele be srɔ̃tɔwo nanye Biblia srɔ̃la dovevienuwo. Eye vevienyenye ka gbegbee nye si le nunya kple nugɔmesesename ŋu? Ebia nunya—si nye alesi woate ŋu atsɔ Ŋɔŋlɔawo me sidzedze ade dɔwɔna me—hafi ame nate ŋu anɔ te ɖe gbesiagbe kuxiwo nu dzidzedzetɔe. Amesi sea nu gɔme na ame la te ŋu sea srɔ̃a ƒe tamesusuwo kple seselelãmewo gɔme. (Lododowo 20:5) Yehowa, to Salomo dzi, gblɔ bena: “Vinye, lé to ɖe nye nunya ŋu, ƒu to anyi ɖe nye gɔmesese ŋu.”—Lododowo 5:1.\nNe “Xaxa” Do Mo Ða\n12. Nukatae mewɔ nuku o be srɔ̃tɔwo toa kuxiwo me ɖo?\n12 Srɔ̃gbenɔnɔ aɖeke mede blibo o. Biblia gblɔ gɔ̃ hã be ŋutsu kple srɔ̃a akpɔ “xaxa le ŋutilã me.” (Korintotɔwo I, 7:28) Dzimaɖitsitsiwo, dɔléle, yometiti, kple kuxi bubuwo ate ŋu ana srɔ̃gbenɔnɔa me nasesẽ. Gake ne kuxiwo do mo ɖa la, ehiã be mia kple srɔ̃wòa miawɔ ɖeka adi wo gbɔkpɔnu abe srɔ̃tɔ nuteƒewɔla siwo di be yewoƒe nu nadze Yehowa ŋu ene.\n13. Go kawo mee srɔ̃ŋutsu kple srɔ̃nyɔnu ate ŋu adzro wo ɖokuiwo me le?\n13 Ke ne alesi srɔ̃tɔ aɖe wɔa nu ɖe srɔ̃a ŋui wɔe be kuxiwo ɖo woƒe srɔ̃ɖeɖea me ya ɖe? Abia agbagbadzedze geɖe hafi woate ŋu akpɔ egbɔ. Le kpɔɖeŋu me, ɖewohĩ gbedaɖeamegbɔ va ƒo ke ɖe to le srɔ̃ɖeɖea me eye wòzu numame kura. (Lododowo 12:18) Abe alesi míedzro eme le nyati si do ŋgɔ me ene la, esia ate ŋu agblẽ nu ŋutɔ. Biblia me lododo aɖe gblɔ be: “Gbedadaƒonɔnɔ nyo wu nyɔnu nyawɔla kple dzikutɔ gbɔ nɔnɔ.” (Lododowo 21:19) Ne srɔ̃nyɔnue nènye le srɔ̃ɖeɖe sia ƒomevi me la, bia ɖokuiwò be, ‘Ðe nye nuwɔna na wòle sesẽm na srɔ̃nye be wòade gbɔnye nɔ ge ado kpoea?’ Biblia gblɔ na srɔ̃ŋutsuwo be: “Milɔ̃ mia srɔ̃wo, eye migawɔ dɔmevevi le wo ŋu o.” (Kolosetɔwo 3:19) Ne srɔ̃ŋutsue nènye la, bia ɖokuiwò be: ‘Ðe mewɔa ŋlɔmi le srɔ̃nye ŋu, si wɔnɛ be wòdina be yeaɖadi akɔfafa le teƒe bubua?’ Le nyateƒe me la, taflatse aɖeke meli woado ɖe ahasiwɔwɔ ta o. Ke hã, nyateƒe si wònye be esia ate ŋu adzɔ la fia be anyo ŋutɔ be miakɔ dzime adzro kuxiwo me nyuie.\n14, 15. Nukata ahiãdzedze le srɔ̃ɖeɖea godo makpɔ srɔ̃ɖeɖe me kuxiwo gbɔ o?\n14 Menye ahiãdzedze le srɔ̃ɖeɖea godo bene woakpɔ akɔfafa lae akpɔ srɔ̃ɖeɖe me kuxiwo gbɔ o. Afikae ahiãdzedze sia akplɔ ame ayii? Ame bubu ɖeɖe si ana dzidzeme ame yea? Ame aɖewo asusui nenema. Woagblɔ be, ‘Nɔnɔme siwo dim mele be wòanɔ amesi anye srɔ̃nye si la le amesia ya si.’ Gake nuŋububu sia mesɔ o, elabena amesiame si agblẽ srɔ̃a ɖi—alo ade dzi ƒo na wò be nàgbe srɔ̃wò la—medea bubu aɖeke kura srɔ̃ɖeɖe ƒe kɔkɔenyenye ŋu o. Anye movidzɔdzɔ be ame nabui be ahiãdzedze sia akplɔ ye ayi srɔ̃gbenɔnɔ si nyo wu me.\n15 Mary, amesi ƒe nya míegblɔ va yi la, de ŋugble le afɔ si ɖem wònɔ la metsonuwo, kple alesi wòate ŋu ana Mawu magava kpɔ ŋudzedze ɖe ye alo ame bubu aɖe ŋu o la, ŋu nyuie. (Galatiatɔwo 6:7) Egblɔ bena: “Esi mete alesi mesena le ɖokuinye me ɖe srɔ̃nye ƒe dɔwɔhatia ŋu me dzodzro la, meva de dzesii be ne mɔnukpɔkpɔ aɖe li be nyateƒe sidzedzea nava su ŋutsu sia si la, ekema mele eme gblẽm nɛ. Nugbegblẽ aɖe wɔwɔ agblẽ nu le amesiwo katã wɔe la ŋu eye wòaɖia ame bubuwo nu!”—Korintotɔwo II, 6:3.\n16. Nukawoe dona tsoa agbegbegblẽnɔnɔ me?\n16 Biblia xlɔ̃ nu be: “Nyɔnu tutɔ ƒe nuyi le anyitsi tsyɔm, eye eƒe veme zrɔ̃ drẽdrẽdrẽ wu ami; ke mlɔe ke la evena wu atsa, eye wòɖana wua yi nuevee.” (Lododowo 5:3, 4) Agbegbegblẽnɔnɔ metsonuwo vena ŋutɔ eye woate ŋu awu ame hã. Wo dometɔ aɖewo enye dzitsinya ƒe fuɖename, nulɔdɔwo xɔxɔ, kpakple dzigbagbã si wònyena na amesi srɔ̃ le agbe baɖaa nɔm la. Ne míagblɔe kã la, esia tae mele be ame nate afɔ siwo ate ŋu akplɔe ade nuteƒemawɔmawɔ na srɔ̃a me la ɖeɖe kura gɔ̃ hã o.\n17. Susu vevi ka koŋ tae wòle vevie be míayi edzi awɔ nuteƒe le srɔ̃ɖeɖe me ɖo?\n17 Susu vevi si koŋ tae nuteƒemawɔmawɔ na ame srɔ̃ nye nu gbegblẽ ɖoe nye be Yehowa, amesi nye srɔ̃ɖeɖe Gɔmeɖoanyila kple gbɔdɔdɔ ƒe ŋutete Nala la, tsrii. Eto nyagblɔɖila Maleaxi dzi gblɔ be: ‘Maɖi ʋɔnu ɖe mia ŋu, eye manye ɖasefo zãzɛ ɖe ahasitɔwo ŋuti.’ (Maleaxi 3:5) Lododowo 5:21 gblɔ le nusi Yehowa kpɔna ŋu be: “Amesiame ƒe mɔ le nuvo le Yehowa ŋku me, eye eyae ɖea woƒe toƒewo katã.” Ẽ, “woklo nu le nuwo katã dzi, eye wotsi ƒeƒle le amesi gbɔ míaƒe nya le la ŋku me!” (Hebritɔwo 4:13) Eyata nusi wòle be wòado ŋusẽ mí vevie be míayi edzi awɔ nuteƒe le srɔ̃ɖeɖe me enye enyanya be aleke kee míawɔ nugbegblẽa atsɔ aɣlae o eye aleke kee emetsonua adze nu maɖinui le ewɔla kple amewo gbɔe o, gbɔdɔdɔ ƒe agbegbegblẽnɔnɔ ƒomevi ɖesiaɖe ya gblẽa mía kple Yehowa dome ƒomedodo me.\n18, 19. Nukae míesrɔ̃ tso Yosef kple Potifar srɔ̃ dome nudzɔdzɔa me?\n18 Blemafofo Yakob ƒe viŋutsu, Yosef, ƒe kpɔɖeŋua ɖee fia be didi be ŋutifafa nanɔ ame kple Mawu dome nye ŋusẽdonu sẽŋu aɖe. Esi Yosef ƒe nu va nyo Farao ƒe aƒedzikpɔla Potifar ŋu ta la, Potifar tsɔe ɖo ɖoƒe kɔkɔ aɖe le eƒeme. Yosef ‘dzɔ ame eye wòdze ɖeka ŋutɔ,’ si wɔe be eƒe nu va lé dzi na Potifar srɔ̃ ale gbegbe. Edzea agbagba be yeable Yosef nu gbesiagbe, gake medzea edzi o. Nukae na Yosef mena eƒe ahiãmoɖoɖowo katã ɖu edzi o? Biblia gblɔ na mí be: ‘Egbe, eye wògblɔ na eƒe aƒetɔ srɔ̃ bena: Kpɔ ɖa, nye aƒetɔ meɖe naneke le eme nam o, negbe wò ko, elabena srɔ̃a nènye. Aleke gɔ̃ mawɔ vɔ̃ gã sia, eye mada vo ɖe Mawu ŋu mahã?’—Mose I, 39:1-12.\n19 Yosef si menye srɔ̃tɔ o la lé agbenyuinɔnɔ me ɖe asi eye melɔ̃ be yeadɔ kple ame aɖe srɔ̃ o. Lododowo 5:15 gblɔ na srɔ̃ŋutsuwo be, ‘Woano tsi tso woƒe tsido me, tsidzidzi tso woƒe vudo me!’ Kpɔ nyuie le ahiãdzedze le srɔ̃ɖeɖea godo ŋu. Dze agbagba nàna lɔlɔ̃ si le wò srɔ̃ɖeɖea me me nagasẽ ɖe edzi, eye dze agbagba vevie nàkpɔ srɔ̃ɖeɖe me kuxi ɖesiaɖe si nàdo goe la gbɔ. Ẽ, ‘kpɔ dzidzɔ le wò ɖekakpui me srɔ̃ ŋu’ godoo.—Lododowo 5:18.\n• Aleke Kristotɔ adze ahiã le manyamanya mee?\n• Nukawoe ate ŋu akpe ɖe ame ŋu be wòagadze ahiã le srɔ̃a megbe o?\n• Ne srɔ̃tɔwo le kuxiwo me tom la, nukae wòle be woawɔ?\n• Susu vevi ka koŋ tae wòle vevie be míayi edzi awɔ nuteƒe le srɔ̃ɖeɖe me ɖo?\nNublanuitɔe la, dɔwɔƒe ate ŋu ava zu afisi woadze ahiã le bɔbɔe\n‘Sidzedze wotsɔna dea kesinɔnu nyui vovovowo xɔwo me taŋtaŋ’\nƉoe Ɖe Amewo Ɖoe Ɖe Amewo ‘Kpɔ Dzidzɔ Le Wò Ðekakpui Me Srɔ̃ Ŋu’\nw06 9/15 axa 25-29


GBE BUBU Albanian Arabic Armenian (West) Bengali Bicol Bislama Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Efik Estonian Eŋlisi Eʋegbe Finnish Franse Ga German Greenlandic Gujarati Hiligaynon Hindi Hungarian Igbo Indonesian Italian Japanese Kannada Kinyarwanda Korean Latvian Lithuanian Malagasy Malayalam Marathi Myanmar Norwegian Pangasinan Papiamento (Curaçao) Polish Portuguese Punjabi Rarotongan Romanian Samoan Sepedi Setswana Shona Silozi Slovak Slovenian Spanish Sranantongo Swahili Swedish Tahitian Telugu Thai Tshiluba Tsonga Turkish Twi Ukrainian Urdu Vietnamese Zulu\nMAWU ƒe Nya, Biblia, gblɔ be: “Miaƒe anyinɔnɔ le trɔ̃subɔlawo dome nanɔ nyuie, bene nusi ta wogblɔ nya ɖe mia ŋuti ɖo abe vɔ̃wɔlawo ene la, le miaƒe dɔ nyui wɔwɔ, siwo wodze si azɔ ŋuti la, woakafu Mawu le kpɔkpɔɖaŋkeke la dzi.” (Petro I, 2:12) Eyata Kristotɔ vavãwo dzea agbagba be yewoalé agbenɔnɔ nyui me ɖe asi ale be womagaƒo ɖi Yehowa ƒe ŋkɔ la o.\nLe Zambia ƒe saɖeaga nuto aɖe si woyɔna be Senanga me la, wofi nufiala aɖe ƒe radio le eƒe aƒeme. Esi Yehowa Ðasefowo ɖea gbeƒã le nutoa me ta la, ŋutsua tsɔ nya ɖe wo ŋu be woawoe fii. Eka nyaa ta na kpovitɔwo, hegblɔ be Ðasefoawoe fi yeƒe radio la. Etsɔ trakt aɖe si wòkpɔ le anyigba fia wo tsɔ ɖo kpe edzi be Ðasefoawo va yeƒe aƒea me. Gake kpovitɔawo mexɔ eyama dzi se o. Woxlɔ̃ nui be wòayi ava dii nyuie.\nHamemegãwo ƒe ha de dzi ƒo na Ðasefo siwo va wɔ dɔ le nufialaa ƒe nutoa me gbemagbe be woava ƒo nu na nufialaa tso nya la ŋu. Nɔviawo dometɔ aɖewo yi va ƒo nu nɛ, heɖe nya me nɛ be ɖe yewodi be yewoakɔ Yehowa ƒe ŋkɔ ŋuti tso ɖiƒoƒo me. Le woƒe numedzodzroa me la, woɖe nya me nɛ be yewodo go ɖekakpui aɖe le eƒe aƒea me eye yewotsɔ trakt nɛ. Esi woɖɔ amea na nufiala la vɔ la, ekpɔe dze sii. Le nyateƒe me la, sɔlemeha ɖeka me tɔwoe wonye. Nufiala la va bia gbe ɖekakpuia, gake egbe be menye yee fi o. Nufialaa ka nyaa ta na ɖekakpuia dzilawo eye wòtrɔ yi aƒeme. Le gaƒoƒo ɖeka ko me la, ɖekakpuia dada trɔ radio si wofi la vɛ.\nNufialaa tsɔ ŋukpe te ɖe hamemegãwo ƒe ha la ŋu hebia be woatsɔe ake ye ɖe alakpa si yeda ɖe wo si madzemadzee ta. Hamemegãwo xɔ eƒe kukuɖeɖea gake wobia tso esi be wòaɖe gbeƒãe le dutoƒo be yekpɔ nu bubua ale be amesiame nanya be Ðasefoawo meɖi fɔ o. Woɖe gbeƒãe le sukua me, eye esia kɔ Yehowa ƒe ŋkɔ ŋuti tso ɖiƒoƒo me. Yehowa Ðasefowo ate ŋu ayi edzi aɖe gbeƒã le nutoa me kplamatsedodo aɖeke manɔmee.\nƉoe Ɖe Amewo Ɖoe Ɖe Amewo Wokɔ Mawu ƒe Ŋkɔ Ŋuti tso Ðiƒoƒo Me\nw01 5/1 axa 19


Yehowa, Mawu Si Lɔ̃na Faa Ƒoa Nu Na Mí | Nusɔsrɔ̃\nGBE BUBU Afrikaans Bislama Cambodian Chitonga Chokwe Chol Cibemba Cinyanja Dangme Drehu Eŋlisi Eʋegbe Franse Ga Garifuna Greenlandic Hmong (Ɣi) Iban Italian Karen (S'gaw) Kikaonde Kikongo Kiluba Kimbundu Kisonge Kongo Kwangali Kwanyama Laotian Lingala Lunda Luvale Maltese Mam Mambwe-Lungu Mauritian Creole Mazatec (Huautla) Mizo Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndonga Ngabere Nyaneka Nzema Otetela Pidzin (Kamerun) Portuguese Quechua (Ancash) Quechua (Ayacucho) Quechua (Cuzco) Rarotongan Sepedi Sesotho (Lesotho) Setswana Seychelles Creole Silozi Spanish Swahili (Congo) Swati Tahitian Tlapanec Tojolabal Totonac Tshiluba Tsonga Twi Umbundu Venda Wallisian Wayuunaiki Xhosa Zulu\n“Meɖe kuku, ɖo to, ne maƒo nu.”—HIOB 42:4.\nHADZIDZI: 113, 114\nNu ka tae Mawu ƒoa nu na amegbetɔwo le gbegbɔgblɔ si gɔme sese le bɔbɔe me?\nTogbɔ be amegbetɔwo doa gbe vovovowo hã la, nu ka tae esia meɖea fu na Yehowa o?\nHiahiã ka gbɔe Yehowa ƒe habɔbɔa di be Xexe Yeye Gɔmeɖeɖe Biblia nakpɔ?\n1-3. (a) Nu ka tae Mawu ƒe gbegbɔgblɔ de ŋgɔ boo wu amegbetɔwo tɔ? (b) Nu kae míasrɔ̃ le nyati sia me?\nYEHOWA di be nuwɔwɔ bubuwo hã nanɔ agbe ahakpɔ dzidzɔ abe ye ene, eya ta ewɔ mawudɔlawo eye emegbe ewɔ amegbetɔwo. (Psalmo 36:9; 1 Timoteo 1:11) Yehowa wɔ ame si apostolo Yohanes yɔ be “Nya la” gbã. (Yohanes 1:1; Nyaɖeɖefia 3:14) Yehowa ɖoa dze kple ame sia si wova yɔ be Yesu hegblɔa eƒe susu kple seselelãmewo nɛ. (Yohanes 1:14, 17; Kolosetɔwo 1:15) Apostolo Paulo gblɔ be gbegbɔgblɔ le mawudɔlawo hã si wotsɔna ƒoa nu kple wo nɔewo, si to vovo kura tso amegbetɔwo ƒe gbegbɔgblɔwo gbɔ.—1 Korintotɔwo 13:1.\n2 Yehowa nya nu sia nu tso mawudɔla miliɔn akpeakpeawo kple amegbetɔ siwo wòwɔ la ŋu. Etea ŋu sea ame miliɔn geɖewo ƒe gbedodoɖa le ɣeyiɣi ɖeka me hesea woƒe nyawo gɔme, gbe ka ke domee woɖale o. Yehowa yia edzi nɔa nu ƒom na mawudɔlawo henɔa mɔ fiam wo esime wòle gbedodoɖa gbogboawo sem. Eme kɔ be hafi Yehowa nate ŋu awɔ esiawo katã la, ele be eƒe susuwo kple gbegbɔgblɔ nade ŋgɔ boo wu amegbetɔwo tɔ. (Xlẽ Yesaya 55:8, 9.) Eya ta ne Mawu di be yeaƒo nu na amegbetɔwo la, edoa gbe si gɔme sese le bɔbɔe ale be woate ŋu ase nya si gblɔm wòle gɔme.\n3 Le nyati sia me la, míasrɔ̃ ale si Yehowa ƒoa nu na mí amegbetɔwo le mɔ bɔbɔe nu. Míagakpɔ ale si wòtrɔa mɔ si dzi wòtona ƒoa nu na mí ne nɔnɔmeawo trɔ.\nMAWU ƑOA NU NA AMEGBETƆWO\n4. (a) Gbe ka mee Yehowa ƒo nu na Mose, Samuel kple David le? (b) Nya kawoe le Biblia me?\n4 Anɔ eme be le Eden-bɔa me la, blema Hebrigbe aɖe mee Yehowa ƒo nu na ame gbãtɔ Adam le. Emegbe Yehowa ƒo nu kple amewo abe Mose, Samuel kple David ene. Togbɔ be woawo ŋutɔe ŋlɔ nyawo ɖe Hebrigbe me le woƒe nyagbewo kple nuŋɔŋlɔ ƒe atsyãwo me hãa, Mawu ƒe susuwoe woŋlɔ ɖi. Woŋlɔ nya siwo Yehowa ŋutɔ gblɔ tẽe kpakple ale si Mawu wɔ nu kple eƒe amewo la ŋuti nyawo ɖi. Le kpɔɖeŋu me, woŋlɔ nu tso Mawu ƒe amewo ƒe xɔse kple lɔlɔ̃ si le wo si na Mawu kpakple woƒe vodadawo kple nu siwo me womewɔ nuteƒe le o siaa ɖe Biblia me. Woŋlɔ nya siawo katã ɖi be wòaɖe vi na mí.—Romatɔwo 15:4.\nBiblia ŋlɔlawo ŋlɔ nya siwo Yehowa ŋutɔ gblɔ tẽe kpakple ale si Mawu wɔ nu kple eƒe amewo la ŋuti nyawo ɖi\n5. Hebrigbe me dzaa koe Mawu ƒo nu na amewo lea? Ðe eme.\n5 Menye Hebrigbe me koe Yehowa ƒo nu kple amegbetɔwo le o. Kaka woaɖe asi le Israel-viwo ŋu le Babilon la, wo dometɔ aɖewo nɔ Aramgbe dom gbe sia gbe. Ðewomahĩ ema tae Daniel, Yeremiya kple Ezra woŋlɔ Biblia ƒe akpa aɖewo ɖe Aramgbe me ɖo.—Kpɔ Ezra 4:8; 7:12; Yeremiya 10:11; kple Daniel 2:4 ƒe etenuŋɔŋlɔwo.\n6. Nu ka tae woɖe Hebri Ŋɔŋlɔawo gɔme ɖe Helagbe me?\n6 Aleksanda Gãtɔ ɖu xexea ƒe akpa gãtɔ dzi, si na be dukɔ geɖewo me tɔwo va nɔ Helagbe bɔbɔetɔ si woyɔna be Koine dom. Yudatɔ geɖewo hã dze Helagbe dodo gɔme si wɔe be wova ɖe Hebri Ŋɔŋlɔawo gɔme ɖe Helagbe me mlɔeba. Woyɔ gɔmeɖeɖe sia be Septuagint (Septante). Esiae nye Biblia gɔmeɖeɖe gbãtɔ kple vevitɔwo dometɔ ɖeka. Numekulawo gblɔ be gbegɔmeɖela 72 ye wɔ dɔa. * (Kpɔ etenuŋɔŋlɔa.) Gbegɔmeɖelaawo dometɔ aɖewo ɖe Hebri Ŋɔŋlɔawo gɔme nya-ɖe-nya-nu, evɔ bubuwo mewɔe alea o. Ke hã Yudatɔ Helagbedolawo kple Kristotɔwo siaa xɔe se be Septuagint la nye Mawu ƒe Nya.\n7. Gbe kae Yesu do tsɔ fia nu eƒe nusrɔ̃lawo?\n7 Anye Hebrigbee Yesu do esime wònɔ anyigba dzi. (Yohanes 19:20; 20:16; Dɔwɔwɔwo 26:14) Anɔ eme hã be ezã Aramgbe me nya aɖewo, siwo ame geɖe zãna ɣemaɣi. Eye ese blema Hebrigbe si Mose kple nyagblɔɖilawo do hã; woxlẽa woƒe nuŋlɔɖiwo le ƒuƒoƒewo kwasiɖa sia kwasiɖa. (Luka 4:17-19; 24:44, 45; Dɔwɔwɔwo 15:21) Gake togbɔ be Yesu ƒe ɣeyiɣia me tɔ aɖewo doa Helagbe kple Latingbe hã la, Biblia megblɔe nenye be Yesu do gbe mawo hã o.\n8, 9. Nu ka tae Kristotɔ gbãtɔ geɖewo do Helagbe, eye nu kae esia fia mí tso Yehowa ŋu?\n8 Hebrigbe ye Yesu yomedzela gbãtɔawo dona, gake le eƒe ku megbe la, eƒe nusrɔ̃lawo do gbe vovovowo. (Xlẽ Dɔwɔwɔwo 6:1.) Eye esi nya nyuia le kakam la, Kristotɔ geɖewo va nɔ Helagbe dom, ke menye Hebrigbe o. Esi ame akpa gãtɔ nɔ Helagbe dom ta la, Mateo, Marko, Luka kple Yohanes ŋlɔ woƒe agbalẽawo ɖe Helagbe me hafi mae na amewo. * (Kpɔ etenuŋɔŋlɔa.) Azɔ hã, apostolo Paulo ƒe lɛtawo kple Biblia gbalẽ bubuawo nɔ Helagbe me.\n9 Ewɔ nuku ŋutɔ be, ne ame siwo ŋlɔ Kristotɔwo Ƒe Hela Ŋɔŋlɔawo di be yewoayɔ nya tso Hebri Ŋɔŋlɔawo me la, Septuagint la me nyawoe wozãna zi geɖe. Evɔ menye ɣesiaɣie emenyawo sɔna ɖe Hebrigbe me tɔ gbãtɔa me nya sia nya nu pɛpɛpɛ o. Eya ta dɔ si gbegɔmeɖela madeblibowo wɔ la zu Biblia si le mía si egbea la ƒe akpa aɖe. Esia fia mí be Yehowa mebua gbegbɔgblɔ alo dekɔnu aɖe be ede ŋgɔ wu bubu o.—Xlẽ Dɔwɔwɔwo 10:34.\nMawu mebia tso mía si be míado gbe aɖe koŋ hafi ate ŋu adze si ye alo anya yeƒe tameɖoɖowo o\n10. Nu kae míesrɔ̃ tso ale si Yehowa ƒoa nu na mí amegbetɔwoe me?\n10 Míekpɔe be Yehowa trɔa mɔ si dzi wòtona ƒoa nu kple mí amegbetɔwo nenye be nɔnɔmeawo trɔ, elabe ‘ʋu kple ʋugbee yina ɖekae.’ Mebia tso mía si be míado gbe aɖe koŋ hafi ate ŋu adze si ye alo anya yeƒe tameɖoɖowo o. (Xlẽ Zakariya 8:23; Nyaɖeɖefia 7:9, 10.) Míesrɔ̃e hã be Yehowa na eƒe gbɔgbɔ ʋã amewo woŋlɔ Biblia, gake eɖe mɔ na wo woŋlɔ eƒe susuwo le woawo ŋutɔ ƒe nyagbewo me.\nMAWU KPƆ EƑE NYA LA TA\n11. Togbɔ be amegbetɔwo doa gbe vovovowo hã la, nu ka tae esia meɖea fu na Yehowa o?\n11 Togbɔ be gbe vovovowoe amegbetɔwo dona hã, esia meɖea fu na Yehowa kura o. Aleke míewɔ nya? Nya ʋɛ aɖewo ŋutɔ koe kpɔtɔ le gbe si tututu me Yesu gblɔ nya nyuia le la me le Biblia me. (Mateo 27:46; Marko 5:41; 7:34; 14:36) Yehowa na woŋlɔ Yesu ƒe nyawo heɖe wo gɔme ɖe Helagbe me, eye le ɣeyiɣi aɖe megbe la, woɖe wo gɔme ɖe gbe bubuwo me. Tsɔ kpe ɖe eŋu la, Yudatɔwo kple Kristotɔwo gbugbɔ ŋlɔ Mawu ƒe Nya la zi gbɔ zi geɖe si na wokpɔ Mawu ƒe gbedeasi si le eme la ta. Wova ɖe agbalẽ siawo gɔme ɖe gbegbɔgblɔ geɖewo me emegbe. Le ƒe 400 Kristotɔwo Ŋɔli (K.Ŋ.) lɔƒo la, John Chrysostom gblɔ be woɖe Yesu ƒe nufiafiawo gɔme ɖe Syria, Egipte, India, Persia kple Etiopia gbewo kpakple gbe bubu geɖewo me.\n12. Aleke amewo te kpɔ be yewoabú mo na Biblia?\n12 Le ŋutinya katã me la, ame geɖewo te kpɔ be yewoabú mo na Biblia, eye woti ame siwo ɖe egɔme hemae la yome vevie. Le kpɔɖeŋu me, le ƒe 300 K.Ŋ. me lɔƒo la, Roma Fiagã Diocletian ɖe gbe be woagblẽ Biblia ƒe asinuŋɔŋlɔgbalẽ siwo katã li la dome. Anɔ abe ƒe 1,200 ene le esia megbe la, Aƒetɔ William Tyndale te Biblia gɔme ɖeɖe ɖe Eŋlisigbe me. Egblɔ be, ne Mawu na agbe didi ye la, yeadze agbagba be ŋutsuvi agbledela gɔ̃ hã nanya Biblia wu nunɔla. Woti Tyndale yome ale gbegbe be wòva hiã be wòasi tso England ayi Europa dukɔ bubu me hafi ate ŋu aɖe Biblia gɔme ahatae. Eye togbɔ be sɔlemehakplɔlawo wɔ avu ɖe sia ɖe be yewoatɔ dzo Tyndale ƒe Biblia gɔmeɖeɖeawo katã hã la, esu ame geɖe si. Mlɔeba la, wode ka ve na Tyndale hetɔ dzoe le ati ŋu. Ke hã, ‘wotrɔ tsi ƒo ɖe kpe ŋu,’ elabe womete ŋu tsrɔ̃ eƒe Biblia gɔmeɖeɖea o, eye gbegɔmeɖelawo va zã emenya geɖewo emegbe le King James Version Biblia la me.—Xlẽ 2 Timoteo 2:9.\n13. Nu kae numekuku siwo wowɔ le Biblia-gbalẽ xoxo siwo woŋlɔ kple asi me la ɖe fia?\n13 Ele eme be vodada kple vovototo suesue aɖewo le Biblia xoxo aɖewo me ya. Ke hã esi Biblia ŋuti nunyalawo ku nu me le asinuŋɔŋlɔgbalẽwo, asinuŋɔŋlɔgbalẽ kakɛwo kple Biblia gɔmeɖeɖe xoxo akpe geɖewo me tsitotsito hetsɔ wo sɔ kple wo nɔewo la, wokpɔe be mawunyakpukpui ʋɛ aɖewo ko mee vovototo suesuewo le, eye womenye vodada gãwo o. Gake Biblia me gbedeasia ya metrɔ o. Numekuku siawo na Biblia nusrɔ̃vi akuakuawo ka ɖe edzi be Biblia si le yewo si egbea nye Yehowa ƒe Nya si eƒe gbɔgbɔ ʋã amewo woŋlɔ vavã.—Yesaya 40:8. * (Kpɔ etenuŋɔŋlɔa.)\n14. Aleke Biblia bɔ egbea?\n14 Egbea woɖe Biblia gɔme ɖe gbegbɔgblɔ 2,800 kple edzivɔ me, togbɔ be ame geɖewo ɖoe be yewoatsrɔ̃e ɖa keŋkeŋ hã. Womeɖe agbalẽ bubu aɖeke gɔme alea kpɔ o. Eye togbɔ be ame geɖewo mexɔ Mawu dzi se o hã, eƒe Nya la kpɔtɔ nye agbalẽ si woma wu ɖe sia ɖe le ŋutinya me. Biblia gɔmeɖeɖe aɖewo xexlẽ sesẽ eye ɖewo hã me nyawo mede tututu o, gake etsɔmemɔkpɔkpɔ kple agbe mavɔ ƒe gbedeasi bɔbɔe la le wo katã kloe me.\nBIBLIA GƆMEÐEÐE YEYE VA HIÃ\n15. (a) Tɔtrɔ kae míewɔ le míaƒe Biblia-srɔ̃gbalẽwo ŋu tso ƒe 1919 me? (b) Nu ka tae woŋlɔa míaƒe agbalẽwo ɖe Eŋlisigbe me gbã?\n15 Le ƒe 1919 me la, woɖo Biblia nusrɔ̃viwo ƒe ƒuƒoƒo sue aɖe wòzu “kluvi nuteƒewɔla kple aɖaŋudzela.” Ɣemaɣi la, Eŋlisigbe me koŋ ye kluvi nuteƒewɔlaa fiaa nu Mawu ƒe amewo le. (Mateo 24:45) Gake egbea, míele Biblia-srɔ̃gbalẽwo gɔme ɖem ɖe gbegbɔgblɔ siwo wu 700 me. Abe ale si Helagbe nɔ le blema ene la, egbea wozãa Eŋlisigbe le asitsatsa me hefianɛ le sukuwo me, eye ame geɖewo see. Eya ta woŋlɔa míaƒe agbalẽwo ɖe Eŋlisigbe me gbã hafi ɖea wo gɔme ɖe gbe bubuwo me.\n16, 17. (a) Nu kae Mawu ƒe amewo hiã? (b) Aleke wokpɔ hiahiã ma gbɔe? (d) Nu kae Nɔviŋutsu Knorr di vevie?\n16 Biblia dzie míetua míaƒe agbalẽwo me nyawo katã ɖo. Le gɔmedzedzea la, Mawu ƒe amewo zã King James Version Biblia si nu wowu le ƒe 1611 me. Ke hã Eŋlisigbe me nya siwo le eme do xoxo eye wo gɔme sese sesẽ. Eye teƒe ʋɛ aɖewo koe Mawu ƒe ŋkɔ dze le le eme, evɔ ŋkɔa dze le asinuŋɔŋlɔgbalẽ xoxowo me zi akpe geɖe. Azɔ hã, vodada kple nya bubu aɖewo siwo mele asinuŋɔŋlɔgbalẽ xoxotɔwo me o la le Biblia gɔmeɖeɖe sia me. Eye kuxi siawo tɔgbi le Eŋlisigbe me Biblia gɔmeɖeɖe bubuwo hã ŋu.\n17 Edze ƒãa be Mawu ƒe amewo hiã Biblia gɔmeɖeɖe si me nyawo de pɛpɛpɛ eye egɔmesese le bɔbɔe. Eya ta woɖo Xexe Yeye Biblia Gɔmeɖeɖe Kɔmiti la, eye nɔvi siwo le kɔmitia me la ɖe Eŋlisigbe me Biblia ɖe go vivivi tso ƒe 1950 va se ɖe ƒe 1960 me. Woɖe babla adeawo dometɔ gbãtɔ ɖe go le takpekpe si wowɔ le August 2, 1950 dzi la me. Nɔviŋutsu Knorr gblɔ le takpekpe ma me be Mawu ƒe amewo hiã egbegbe Biblia gɔmeɖeɖe si de pɛpɛpɛ eye egɔmesese le bɔbɔe si akpe ɖe wo ŋu be woasrɔ̃ nyateƒea nyuie eme nakɔ na wo. Wohiã Biblia si amewo ate ŋu axlẽ ahase egɔme bɔbɔe abe ale si ko wònɔ le Kristo ƒe nusrɔ̃lawo ƒe nuŋlɔɖi gbãtɔawo gome ene. Nɔviŋutsu Knorr ƒe didie nye be Xexe Yeye Gɔmeɖeɖe Biblia nakpe ɖe ame miliɔn geɖe ŋu woava dze si Yehowa.\n18. Nu kae do Biblia gɔme ɖeɖe ɖe ŋgɔ?\n18 Kaka ƒe 1963 naɖo la, Nɔviŋutsu Knorr ƒe didia va eme. Woɖe Kristotɔwo Ƒe Hela Ŋɔŋlɔawo—Xexe Yeye Gɔmeɖeɖe la gɔme ɖe Holland, Franse, Germania, Italia, Portugal kple Spania gbewo me. Le ƒe 1989 me la, Yehowa Ðasefowo ƒe Dɔdzikpɔhaa ɖo dɔwɔƒe yeye aɖe ɖe habɔbɔa ƒe dɔwɔƒegã la be wòado alɔ Biblia gɔmeɖelawo. Emegbe le ƒe 2005 me la, woɖe mɔ be woaɖe Biblia gɔme ɖe gbegbɔgblɔ siwo me wotaa Gbetakpɔxɔ ɖo la me. Ema wɔe be Xexe Yeye Gɔmeɖeɖe Biblia bliboa, alo eƒe akpa aɖe, le gbegbɔgblɔ 130 kple edzivɔ me fifia.\n19. Nu ɖedzesi kae dzɔ le ƒe 2013 me, eye nu kae míasrɔ̃ le nyati si kplɔ esia ɖo me?\n19 Eŋlisigbea trɔ tso esime woɖe Eŋlisigbe me Xexe Yeye Gɔmeɖeɖe gbãtɔa ɖe go, eya ta eva hiã be woatrɔ asi le emenyawo ŋu. Le October 5 kple 6 lia, 2013 dzi la, wowɔ Gbetakpɔxɔ Biblia Kple Trakt Habɔbɔ si le Pennsylvania la ƒe takpekpe 129 lia. Ame 1,413,676 siwo tso dukɔ 31 me ye kpɔ gome le eme, wo dometɔ aɖewo nɔ takpekpewɔƒea eye ɖewo hã kpɔe to video-kadodo dzi. Dɔdzikpɔha me tɔ ɖeka ɖe gbeƒãe be woɖe Xexe Yeye Gɔmeɖeɖe Biblia si me wogbugbɔ to la ɖe go le Eŋlisigbe me. Vavalawo kpɔ dzidzɔ ale gbegbe eye wo dometɔ aɖewo fa avi esi woxɔ wo tɔ. Esi nuƒolawo te mawunyakpukpuiwo xexlẽ le Biblia yeyea me la, nyaselawo katã kpɔe be gɔmeɖeɖe yeyea xexlẽ kple egɔmesese le bɔbɔe ŋutɔ. Le nyati si kplɔ esia ɖo me la, míasrɔ̃ nu geɖe tso Eŋlisigbe me Biblia gɔmeɖeɖe yeye sia kple ale si míele egɔme ɖem ɖe gbe bubuwo me la ŋu.\n^ mm. 6 Septuagint gɔmee nye “Blaadre.” Wogblɔ be ƒe 300 Do Ŋgɔ Na Yesu lɔƒo ye wote egɔmeɖeɖe eye wowu enu ƒe 150 megbe. Agbalẽnyalawo kpɔtɔ dea asixɔxɔ gɔmeɖeɖe ma ŋu egbea elabena ekpena ɖe wo ŋu wosea Hebrigbe me nya sesẽwo alo mawunyakpukpui blibowo gɔme.\n^ mm. 8 me aɖewo susui be Hebrigbe mee Mateo ŋlɔ eƒe agbalẽa ɖo hafi wova ɖe egɔme emegbe ɖe Helagbe me, eye be ɖewohĩ eya ŋutɔe ɖe egɔme.\n^ mm. 13 Kpɔ Megbenyawo A3 le Xexe Yeye Gɔmeɖeɖe Biblia me; kple Agbalẽ si Nyo na Amesiame, axa 7-9, “Aleke Agbalẽ La Wɔ Gakpɔtɔ Li?”\nYehowa ƒoa nu na mí amegbetɔwo le gbe si gɔme míate ase bɔbɔe me. Le gɔmedzedzea la, blema Hebrigbe mee Yehowa ƒo nu kple Adam le, gake Yehowa ate ŋu aƒo nu na amewo le gbegbɔgblɔ sia gbegbɔgblɔ me. Nu si le vevie nɛ ye nye be míase yeƒe susuwo, seselelãmewo kple mɔfiame siwo yenana ye subɔlawo la gɔme nyuie


Ðe Mawu Ðoa Ŋku Dziwòa? (Psalmo 40:17, NW )\nGBE BUBU Afrikaans Albanian Amharic Arabic Armenian Armenian (West) Aymara Bulgarian Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chinagbe (Wu Shanghai) Chinagbe (Yunnanese) Chinese (Sichuanese) Chitonga Chitumbuka Cibemba Croatian Czech Dangme Danish Dutch Efik Estonian Eŋlisi Eʋegbe Fijian Finnish Franse Ga Georgian German Greek Greenlandic Guarani Haitian Creole Hebrew Hiligaynon Hungarian Icelandic Igbo Iloko Indonesian Italian Japanese Kazakh Kikaonde Kikuyu Kiluba Kimbundu Kinyarwanda Kirghiz Kirundi Kisonge Kongo Korean Krio Lingala Lithuanian Luganda Luo Macedonian Malagasy Maltese Mam Maya Mazatec (Huautla) Mizo Moore Myanmar Nepali Ngabere Norwegian Nyaneka Nzema Ossetian Otetela Papiamento (Aruba) Papiamento (Curaçao) Polish Portuguese Punjabi Quechua (Bolivia) Quichua (Imbabura) Romanian Russian Samoan Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tatar Thai Tigrinya Tiv Totonac Tshiluba Tsonga Turkish Tuvaluan Twi Ukrainian Umbundu Venda Vietnamese Wayuunaiki Xhosa Yoruba Zande Zapotec (Isthmus) Zulu\n“Ke nye la, wɔna vɔ le ŋunye eye hiã tum; Yehowa, ɖo ŋku dzinye.” *—DAVID SI NƆ ISRAEL, ƑE ALAFA 11 LIA DO ŊGƆ NA MÍA ŊƆLI (D.M.Ŋ.)\n“Dukɔwo le abe tsi toŋtoŋ le ze ŋu ene.”—YESAYA 40:15\nÐe wòsɔ be David nakpɔ mɔ be Mawu naɖo ŋku ye dzia? Ðe Mawu ɖoa ŋku dziwòa? Esesẽ na ame geɖe be woaxɔe ase be Mawu ŋusẽkatãtɔ aɖe li si tsɔ ɖe le eme na yewo. Nu ka tae?\nSusu ɖekae nye be Mawu kɔ boo wu amegbetɔwo. Mawu kpɔa dukɔwo tso eƒe nɔƒe kɔkɔ la ‘abe tsi toŋtoŋ le ze ŋu ene, eye wòbua wo abe ʋuʋudedi le nudanu ŋu ene.’ (Yesaya 40:15) Agbalẽŋlɔla siwo li egbea dometɔ ɖeka si nye ɖeklemiɖela la ƒo nya ta kura gɔ̃ hã be, “mele be wòava susu me na ame gɔ̃ hã be Mawu aɖe li si tsɔ ɖe le eme na ye ʋuu kaka wòahayi ŋku lé ge ɖe yeƒe agbenɔnɔ ŋu o.”\nLe go bubu me la, ame aɖewo sena le wo ɖokuiwo me be yewoƒe agbenɔnɔ wɔe be yewomedze be Mawu natsɔ ɖe le eme na yewo o. Le kpɔɖeŋu me, Jim si nye ŋutsu aɖe si le eƒe ƒe blaeneawo me la gblɔ be: “Medoa gbe ɖa zi geɖe biaa ŋutifafa kple ɖokuidziɖuɖu, gake medea ɣeyiɣi aɖeke hafi nye dzikua gahona abe tsã ene o. Mlɔeba, meva ƒo nya ta be mevɔ̃ɖi ale gbegbe be manya wɔ be Mawu nakpe ɖe ŋunye o.”\nÐe Mawu le adzɔge ʋĩi tso mía gbɔ ale gbegbe be meɖoa ŋku mía dzi gɔ̃ hã oa? Aleke Mawu sena le eɖokui me tso eƒe nuwɔwɔ siwo nye amegbetɔ madeblibowo ŋu? Amegbetɔ aɖeke mate ŋu aɖo biabia sia ŋu ne Mawu ŋutɔ mekpe ɖe eŋu o. Ke hã gbedeasi si tso Mawu ƒe gbɔgbɔ me, si nye Biblia, la ka ɖe edzi na mí be Mawu tsɔ mía gbɔ, eye wòtsɔ ɖe le eme na mía dometɔ ɖe sia ɖe. Biblia gblɔ be: “Le nyateƒe me la, mele adzɔge tso mía dometɔ aɖeke gbɔ hafi o.” (Dɔwɔwɔwo 17:27) Le nyati ene siwo kplɔe ɖo me la, míadzro nya si Mawu gblɔ na mí tso ale si wòtsɔ ɖe le eme na ame sia ame kple ale si wòɖee fia be yetsɔ ɖe le eme na amewo abe wò ene la me.\n^ mm. 3 Psalmo 40:17, NW; Biblia na míenya be Mawu ƒe ŋkɔe nye Yehowa.\nƉoe Ɖe Amewo Ɖoe Ɖe Amewo Ðe Mawu Ðoa Ŋku Dziwòa?


Nyaɖeɖefia 11 - Holy Bible [Ewe Bible 1913] - (Nya 11)\nEye wotsɔ ayeti, si le abe atitɔɖeŋu ene la, de asi nam hegblɔ bena: Tsi tre, eye nadzidze mawuxɔ la kple mlekpui la kpakple amesiwo doa gbe ɖa le eme la.\nEye naɖe xɔxɔnu, si le gbedoxɔa ŋu la, le eme, eye megadzidzee o; elabena wotsɔe na trɔ̃subɔlawo, eye woanya avuzi le du kɔkɔe la dzi ɣleti blane vo eve sɔŋ.\nEye mana ŋusẽ nye ɖaseɖila eve, bena woagblɔ nya ɖi ŋkeke akpe ɖeka kple alafa eve kple blaade, eye woanɔ akpanya me.\nAmesiawo nye amiti eve kple akaɖiti eve, siwo le tsitre ɖe anyigba ƒe Aƒetɔ la ŋku me la.\nEye ne amea ɖe ɖi be, yeawɔ vɔ̃ ɖe wo ŋu la, dzo dona tsoa woƒe nu me, eye wòfiãa woƒe ketɔwo; eye ne amea ɖe di be, yeawɔ vɔ̃ ɖe wo ŋu la, ele be, woawui nenema ke.\nŊusẽ le amesiawo si be, woatu dziƒo nu, bena tsi magadza le woƒe nyagblɔdiŋkekeawo me o, eye ŋusẽ le wo si ɖe tɔwo dzi, be woatrɔ wo woazu ʋu, eye be woatsɔ fuwɔame tsyo ƒomevi aƒo anyigba la zi geɖe, alesi wolɔ̃.\nEye ne wowu woƒe ɖaseɖiɖi nu vɔ la, ekema lã, si ɖo tso aʋli me la, awɔ aʋa kpli wo, eye wòaɖu wo dzi, eye wòawu wo.\nEye woƒe ŋutilã kukuwo anɔ du gã la ƒe ablɔ me; woyɔ ɖu sia le lododo me bena: Sodom kple Egipte, afisi hã woklã woƒe Aƒetɔ ɖe ati ŋu le.\nEye dukɔwo ƒe ƒomeawo kple gbegbɔgblɔwo kpakple trɔ̃subɔlawo dometɔa ɖewo lakpɔ woƒe ŋutilã kukuawo ŋkeke etɔ̃ kple afã, eye womaɖe mɔ be, woaɖi woƒe ŋutilã kukuawo o.\nEye anyigbadzinɔlawo lakpɔ dzidzɔ le wo ŋuti, eye woagli kple dzidzɔ, eye woaɖo nunanawo ɖe wo nɔewo; elabena nenem nyagblɔɖila eve siawo wɔ fu amesiwo nɔ anyigba la dzi.\nEye ŋkeke etɔ̃ kple afã megbe la agbegbɔgbɔ tso Mawu gbɔ ge ɖe wo me, eye wotsi tre ɖe woƒe afɔwo dzi, eye vɔvɔ̃ gãa ɖe va dze amesiwo kpɔ wo la dzi.\nEye wose gbe gãa ɖe tso dziƒo le gbɔgblɔm na wo bena: Miva dziƒo afii! Eye woyi dziƒo le alilikpo me, eye woƒe futɔwo kpɔ wo ɖa.\nEye le gaƒoƒo kema ke me la anyigba ʋuʋu ŋutɔ, eye du la ƒe akpa ewolia mũ dze anyi, eye wowu ame akpe adre le anyigbaʋuʋu la me, eye susɔeawo vɔ̃ ŋutɔ, eye wotsɔ ŋutikɔkɔe na dziƒo Mawu la.\nVɔ̃ evelia nu va yi, kpɔ ɖa, vɔ̃ etɔ̃lia gbɔna kaba.\nEye mawudɔla adrelia ku kpẽ la, eye gbe gãwo ɖi le dziƒo le gbɔgblɔm bena: Xexemefiaɖuƒe la trɔ zu mía Aƒetɔ kple eƒe Kristo la tɔ, eye wòaɖu fia tso mavɔ me yi ɖe mavɔ me.\nEye amegã xoxo blave vɔ ene, siwo bɔbɔ nɔ woƒe zikpuiwo dzi le Mawu ƒe ŋku me la, tsyɔ woƒe mo anyi, eye wodo gbe ɖa na Mawu\nle gbɔgblɔm bena: Míeda akpe na wò, Aƒetɔ, Mawu ŋusẽkatãtɔ, wò amesi li, eye nenɔ anyi; elabena exɔ wò ŋusẽ gã, eye neɖu fia.\nEye dzi ku dukɔwo, eye wò dziku va, eye ame kukuwo ƒe ɣeyiɣi la ɖo, bene woadrɔ̃ ʋɔnu wo, eye be nana fetu wò dɔla, siwo nye nyagblɔɖilawo, kple ame kɔkɔewo kple amesiwo vɔ̃a wò ŋkɔ la, ɖeviwo kple ame tsitsiwo, eye be natsrɔ̃ amesiwo gblẽa anyigba la.\nEye wotu mawuxɔ, si le dziƒo, eye wokpɔ eƒe nubablaɖaka le eƒe xɔ la me, eye dzikedzowo kple gbeɖiɖiwo kple dziɖegbewo kple anyigbaʋuʋu kple tsikpe gãwo va dzɔ.